«Титаник»: тасодифми, башорат? - zarnews.uz\n«Титаник»: тасодифми, башорат?\nИнсоният тарихида бадиий асарларда башорат қилинган ва рўёбга чиққан энг машъум ҳодисалардан бири 1912 йил 14 апрелдан 15 апрелга ўтар кечаси фожиали ҳалокатга учраган «Титаник» кемасидир.\nБу фожиали воқеа сайёрамиз аҳолисининг кўпчилигига маълум. Аммо фожиадан 14 йил аввал америкалик фантаст Морган Робертсон ўзининг «Титаник ҳалокати» асарида «Титаник» билан рўй берган даҳшатли ҳодисанинг майда-чуйда тафсилотларигача аниқ баён қилганини ҳамма ҳам билмайди. Фарқи шундаки, асарда кеманинг номи «Титан», ҳалокатга учраган кема эса «Титаник».\nУйдирма ва ҳақиқатда рўй берган фожиа кишини ҳайратга солади. Ҳар иккала кема ҳам ўз классларида энг улкан лайнер бўлиб, ҳашаматлилиги вап - сувда чўкмаслиги, тез сузарлиги билан айнан ўхшаш. Асарда айсберг билан тўқнашиб, ўнг борти ишдан чиққан «Титан» қисмати амалдаги «Титаник» билан ҳам содир бўлади. У ҳам айсберг билан тўқнашади, у ҳам ўнг борти билан урилади. Ёзувчининг башорати фақат шугина эмас, ўйлаб топилган кема билан ҳақиқатдагисининг узунлиги ҳам мос келади: асардаги кеманики 244 метр, ҳақиқийсиники 269 метр. Қувур мўрилари сони ҳам бир хил, ҳақиқийсиники 269 метр, тезлик ҳам соатига 25 мил. Ҳатто йўловчилар сони ҳам унча фарқ қилмайди - «Титан»да 3000 киши «Титаник»да 2200.\nАсардагидек ҳар икки кемада қутқарувчи қайиқлар етишмайди. Ҳар иккала кема ҳам сув ўтказмайдиган эшиклар билан таъминланган. Аммо улар ёрдам бермаган. Бу тасодифми, башоратми? Ҳозиргача бу саволга жавоб йўқ, деб ёзади «Мир новостей» (2020 й. 11-сон) ҳафтаномаси.


36-чи Фажр кино фестевали - Parstoday\n36-чи Фажр кино фестевали\nЭрон киносининг йиллик байрами ва еттинчи санъатнинг намояндалари ва кино саноати ходимларининг йиғилиши бўлмиш Фажр кино фестевали Теҳронда ўтказилди.\nФажр кино фестевали Эрон кино санъатининг энг муҳим байрами ҳисобланадиким, ҳижрий-шамсий 1361 йил милодий ҳисоб билан 1983 йилдан бошлаб ҳозирги кунгача ҳар йили баҳман ойининг ўртасида Теҳронда ўтказилмоқда. Бу байрамнинг ташкилотчиси исломий ҳидоят ва маданият вазирлиги ҳисобланади ва бу йил бу кино фестевалнинг 36-чи даври ўтказилди. Фажр кинофестевали уша аввалидан бошлаб ўзининг 13-чи давригача ишлаб чиқарилган Эрон киносининг йиллик филмларини намойишга қуярди. Ундан кейин 20 йил давомида ушбу фестевал халқаро шаклда ўтказилди ва Эрон кинофилмларига қўшимча халқаро бўлимда дунё филмлари ҳам намойиш этилди. Ҳижрий-шамсий 1393 йилда фестевалнинг халқаро бўлими алоҳида бўлди ва уша замондан бошлаб ҳозирги кунгача Фажр кино фестевалининг халқаро фестевали мустақил тарзда урдубиҳишт ойида ва Фажр кино фестевалининг ички филмлар фестевали эса баҳман ойида ўтказилади. Бу фестевалнинг рақобатида иштирокчилар “Биллур Семурғ” деб номланган махсус мукофотни касб этиш учун ўзаро рақобат қилишади.\nФажр кино фестевали Эрон киноси номли асосий бир бўлимга эгадирким, бу бўлимда 22-та кино асарлари ва 2-та документал филм танлаб олинган. Бу даврда бир мултьфилм ҳам Фажр кино фестевалининг асосий қисмига йўл олди ва бир режиссернинг биринчи энг яхши филми учун мукофот назарга олинган. Фажр кино фестевалининг 36-чи даврида фестевалнинг ҳаяжони марказий барча вилоятларда вужудга келиши учун Эроннинг марказий вилоятларидаги кинотеатрларида фестевалнинг филмлари намойиш этилди. Шунингдек болалар ва ўспиринлар асарлари бу ёшдаги болаларга пулсиз намойиш этиши ҳам назарга олинган. Филмлар эса кино асарларининг режиссерлари ва санъаткорларнинг ҳузур топишлари билан Эроннинг кино театрларида кўрсатилди. Теҳроннинг 31- та кинотеатри Фажр кино фестевалига тақдим этилган филмларнинг тамошочилари ва қизиқувчиларига мизбонлик қилди.\nМазкур кино фестевалнинг очилиш маросимида Эрон киносининг машҳур намояндалари, жумладан кино танқидчи марҳум Али Муаллим, филм дублёри ва диктори Манучеҳр Исмоилий, режиссер Муҳаммад Али Нажафий ва актер Акбар Абдийни улуғлаш учун тўртта маросим ўтказилди.\n25-та кино, мултфилм ва ҳужжатли филмлар Фажр миллий кино фестевалининг 36-чи даврида Эрон киносининг мусобақа ўтказиш бўлимида бирбири билан рақобатлашди. Бу ўртада филмлардан учдан бир қисми муқаддас мудофаа, ИШИД террористик ва такфирий гуруҳ мавзўсида яратилган эди. Муҳаммад Али Боша Оҳангарнинг режиссерлигида яратилган “Сарви зери об” филми изсиз йўқолган шаҳидлар ва Аҳвозда шаҳидлар меърожида юзага келган ҳодисалар ҳақида суратга олинган. Паймон Миодий режиссерлигида суратга олинган “Бомб: як ошиқона” номли филм юклатилган уруш давомида Теҳронни бомбардимон қилиниши вазъияти мавзўсига бағишланади. Баҳром Таваккулий режиссерлиги остида ишлаб чиқарилган “Тангаи Абу Қурайб” фильми Абу Қурайб бўғози ва юклатилган урушнинг охирги кунларида ушбу минтақани муҳофазат этиш учун Аммор гвардияси муқовиматчилари ҳақида суратга олинган филмдир. Охирги йилларда минтақада вужудга келган ҳодисалар ва Эроннинг амалга оширган сайъ-ҳаракатлари шу даражада муҳим ҳисобланадиким, уни таърифлаш ва таништириш учун йиллар керак бўлади. ИШИД террористик гуруҳи билан қарши урушда Эрон ва унинг иттифоқичиларининг кенг кўламда олиб борган тўқнашувлари бир неча йилдан кейин бўҳроний вазъиятдан чиқиб назорат остида қарор олди. Бугунги кунда минтақадаги халқнинг муқовимат кўрсатиши, айрим давлатлар ва шунингдек ҳарам мудофиачиларининг шаҳодатга етганларидан кейин ИШИД террористик гуруҳининг ҳукмронлиги бартараф этилди. Эрон киносининг бир неча нафар режиссерлари минтақада юз берган ҳодиса-воқеаларга аҳамият қаратиб, ИШИД террорчи гуруҳ, уларнинг сайъ-ҳаракатлари ушбу террористларнинг шаклланишининг парда орқасидаги ҳодисалар ҳақида филм яратишди. Бу кино асарларнинг энг муҳими Иброҳим Ҳотами Киё режиссерлигида суратга олинган “Бе вақти Шом” номли филмдир. Ҳотами Киё Босния уруши жараёнида ҳам “Хокистари сабз” номли филмни яратиши билан Европанинг қалбида мусулмонларни оммавий қирғин қилинишига нисбатан аксуламал кўрсатган эди ва “Бе вақти Шом” филмида ИШИД террористик гуруҳи ва Сурия халқи ҳаққига нисбатан ушбу гуруҳнинг зўравонлиги ва раҳмсизлигини намойиш этди.\nФажр кино фестевалида шунингдек ИШИД террорчи гуруҳи ва террористлар мавзўсига бағишланган бошқа кинофилм Комбузиё Партавий режиссерлик қилган “Комюн” филми ҳам намойиш этилди. Бу филмда юк ташувчи автомобилнинг эронлик ҳайдовчиси Ироқнинг Курдистон аҳолисидан бўлган оилани ўз отасини топиш учун Теҳронга олиб келади. Шунингдек ушбу фестевалда Парвиз Шайх Тодий режиссерлигида суратга олинган “Императори жаҳаннам” филми ҳам намойиш этилди.\nЭрон кино музейи\nфеврал 15, 2018 13:38 Asia/Tashkent\nИнқилоб Раҳбари: Исломий Инқилоб мувафаққиятлари душманларнинг мағлубиятига сабаб бўлади\nИслом Каримов: онам эртанги ёруғ келажакка ишонади\nСионист ҳарбийлари фаластинлик ўсмирни отиб шаҳид қилишди\nЎзбекистон OPEC-да кузатувчи мақомини қўлга киритди\nСтатистика: Жаҳон бўйича энг кўп қурол сотган давлат АҚШ бўлди\nДунёдаги тоғларнинг энг гўзал манзаралари (фотожамланма)\nБунақасини кўрмаганингиз аниқ! 102 ёшли австралиялик кампир парашютдан сакради\nТошкент ва Туркистон ўртасида халқаро автобус қатнови йўлга қўйилди\nАфғонистонда Эронда ишлаб чиқарилган ўқ-дорилар топилгани ҳақидаги даволар инкор этилди


Илк бор барча аёл ташқи ишлар вазирлари бир жойга йиғилди\nИлк бор барча аёл ташқи ишлар...\n24.09.2018 17:40 0 1355\nАйни пайтда ўз давлатида ташқи ишлар вазири сифатида фаолият олиб бораётган аёллар Канаданинг Монтреал шаҳрида илк марта йилиғишди, дея хабар беради «Hurriyet» нашри.\nКанада ташқи ишлар вазири Кристиа Фрилэнд жума, 21 сентябрь куни бошланган икки кунлик саммитда нутқ сўзлаб, «бугунги дунёнинг сиёсий манзарасида аёллар иқтисодий, ижтимоий, гуманитар муаммоларни ҳал этишда муҳим ўрин тутишини» таъкидлади.\nСаммитда сиёсат ва раҳбарликда аёлнинг ўрни, демократияни чуқурлаштириш, тинчлик ва ўзаро ишончни тарғиб этиш каби масалалар муҳокама қилинди.\nЙиғилишда Андорра, Болгария, Донимикан Республикаси, Индонезия, Гана, Гуатемала, Жанубий Африка, Хорватия, Гондурас, Швеция, Кения, Коста Рика, Намибия, Норвегия, Панама, Руанда ва Саинт Лусиадан жами 19 нафар аёл ташқи ишлар вазирлари қатнашишди.\nаёллар Ташқи ишлар вазирлари\nЖамият 15/03, 13:36


Фотима Самарқандия: Эркаклар оламидаги кучли аёл\nХХI асрнинг мусулмон уламолари ҳақида сўралганда, ҳар доим гап эркакларга бориб тақалади. Лекин, Ислом тарихида бунга зид келадиган ёрқин мисоллар ҳам кўп. Тарихга шўнғир эканмиз, Ислом жамияти илғорларининг олима аёллар билан маслаҳатлашгани, ўз делегация таркиби аъзолигига киритгани ва улар билан стратегик режаларни муҳокама қилганлигини кўришимиз мумкин. Фотима Самарқандия ана шундайлардан бири эди.\nҚуръони каримда зикр қилинишича, у Мусо алайҳиссалом дарёда оқиб келаётган сандиқдан топиб, Фиръавн қасрига олиб боради. Мусо алайҳиссалом туғилган йили Фиръавн бани Исроилдан туғилган барча ўғил болларни ўлдиришга буйруқ берган эди. Аллоҳ таолонинг амри билан, Мусонинг онаси уни сандиққа солиб, Нил дарёсига оқизиб юборади. Сандиққа солинган гўдак Фиръавн қасри олдидан ўтиб бораётганида уни Осиё розийаллоҳу анҳонинг хизматкор аёллари топиб олишади…\nҚодисия жанги (арабчада معركة القادسية — Ма’ракат ал-Қодисийя; форсча نبرد قادسيه; тахминан, 2 декабрь 636 милодий сана, 15 ҳижрий сана) – Ислом фатҳи даврида мусулмонлар ва Сосонийлар қўшинлари ўртасида бўлиб ўтган муҳим жанг. Форс қўшинлари таҳминан 40 мингдан ошиқ аскардан иборат бўлиб, уларнинг қўшинлари 30 ёки 33 та фил билан кучайтирилган эди. Сосонийлар қўшинига Хуросон ноиби Рустам қўмондонлик қилган. Арабларнинг…\nБу Маданада мунофиқлар тарафидан қурилган масжид эди. Мусулмонларга зарар келтириш учун қурилган бўлгани учун бу масжид Қуръони каримда Масжидул Зирор (зиён) дея номланган. Пайғамбаримиз Муҳаммад соллаллоҳу алайҳи васаллам фитна ўчоғи мавжуд бўлмаслиги учун уни бузишга амр қилганлар. Модомики, мадиналик мунофиқлар Исломга қарши ўз фаолиятини очиқ юрита олмаганидан уларни ҳимоя қиладиган қандайдир марказга муҳтож эдилар. Ўша марказ орқали улар ўзларининг фитна-фасодларини…\nАнъанага кўра, барча макатабларда 1442-йилда Колумб янги ерларни очди дея ўргатишарди. Аслида эса, Христофор Колумб, Атлантика океанини испан кемаларида кесиб чиққан, аммо Шимолий Американинг, Кариб қисмида қолганлиги маълум. Неча асрлар давомида Колумб океанни кесиб Американи очган деб ҳисоблаб келинган. Аммо бу ерларни туб аҳолиси ҳиндулар очган аслида. Улар Шимолий Америкага замонавий Россия ва Аляска ҳудуди орқали 12 000 йил аввал…


Нидерландия бош вазири «фаррошлик» қилди (видео)\n06.06.2018 01:49 0 9190\nНидерландия бош вазири Марк Рютте мамлакат парламенти биносида «фаррошлик» қилиб ижтимоий тармоқлар қаҳрамонига айланди. Маҳаллий «NOS» телеканалининг хабар беришича, шошилинчда қўлидаги қаҳвасини тўкиб юборган Рютте бирпасда ҳаммаёқни ёғ томса ялагудек тозалаб қўйган.\nБу воқеага гувоҳ бўлган журналист Ирин Оствеен видеони тармоққа жойлади.\nОчиғи, кутилмаган воқеа кўпчиликни лол қолдирди.\n«BBC»нинг Туркия хизмати маълум қилишича, воқеа 4 июнь куни Нидерландия парламенти биносида содир бўлган. 5 июнь куни ярмига келиб видеони тўққиз мингдан ортиқ одам томоша қилди. Фойдаланувчилар Рюттенинг хатти-ҳаракатларини олқишлашди ва ижтимоий тармоқлар орқали видеони фаол улашишди.\nНидерландия марк рютте\nМаслаҳат 03/08, 15:28\nКоронавирус 22/06, 17:42\nНидерландияда илк бор коронавирусдан ҳеч ким вафот этмади


ЕЧЛ. «Барселона» ва «Бавария» кичик ҳисобда ғалаба қозонишди » Скачать музыку бесплатно новинки музыки 2016-2017\nЕЧЛ. «Барселона» ва «Бавария» кичик ҳисобда ғалаба қозонишди\nКомментариев: 0 Просмотров: 163 Дата: 6-04-2016, 01:02 Европа чемпионлар лигасининг чорак финал босқичи доирасида дастлабки 2та ўйин бўлиб ўтди. Барселонадаги "Камп Ноу" стадионида ўтган "Барселона" ва "Атлетико" жамоалари ўртасидаги ўйин ўта қизиқарли кечди.Каталонияликлар ўйинни ташаббус билан бошлашди, аммо голга тортадиган яққол вазият ярата олишмади. Ҳисобни эса "матрасчилар" очишди. Гризманнинг узатмасидан кейин Торрес жарима майдончасига кирди ва 14 метрлардан кучли зарба берди. Тўп Тер Штегеннинг оёқлари орасидан ўтиб, тўрга бориб тушди.Бу пайтда ўйиннинг 25-дақиқаси ўтиб бораётганди, орадан 10 дақиқа ўтиб Торрес майдондан четлатилди. Ҳужумчи дастлаб Неймарни очиқчасига тепиб, ағдарди. Торрес кетма-кет бир неча футболчиларни алдаб ўтаётган Неймарнинг ҳаракатига чидаб тура олмади. Бунинг учун у дастлабки сариқ карточкасини олди. Орадан кўп ўтмасдан Фернандо тўпсиз қолган Маскеранони тепди. Бу вазият учун ҳакам ўйинни тўхтатмади. Ниҳоят, 36-дақиқага келиб Торрес учинчи фолни (Бускетсга нисбатан) ишлатди ва иккинчи сариқни олиб, майдонни тарк этди.Иккинчи бўлимга "Барселона" яраланган шер қиёфасида чиқиб келди. Қандайдир 15 дақиқа ичида жамоа голга тортадиган 4та вазият яратди. Месси чалқанча услубда йўллаган зарбаси устун ёнидан ўтиб кетган бўлса, Неймарнинг зарбасидан сўнг тўп тўсинга тегиб қайтди. "Штурм" ниҳоят ўз самарасини берди. 63-дақиқада Алвес чап қанотдан ҳаволатиб узатма берди. Альба берган зарбани Суарес дарвозага буриб қўйди.Орадан 11 дақиқа ўтиб, "Барса" ҳисобда олдинга ўтиб олди. Алвес Суаресдан узатма қабул қилди ва ўнг қанотдан тўпни дарҳол унинг ўзига етказди. Уругвайлик футболчи бош билан зарба бериб, дарвозани ишғол қилди.Ушбу голллардан кейин "Барса" босимни бироз пасайтирди, аммо ташаббусни ўз томонида ушлаб турди. Якуний ҳисоб — 2:1. Мазкур натижа жавоб учрашувида ҳам интригани сақлаб қолади.Чорак финалнинг яна бир ўйинида "Бавария" ўз майдонида "Бенфика"ни минимал ҳисобда мағлуб этди. Учрашувнинг 2-дақиқасида Артуро Видаль томонидан урилган гол ўйинда ягоналигини сақлаб қолди.ЕЧЛ, ЧОРАК ФИНАЛ, ДАСТЛАБКИ ЎЙИНЛАРБарселона Испания – Атлетико Испания 2:1 (0:1, 2:0)Голлар: 0:1 – 25 Торрес, 1:1 – 63 Суарес, 2:1 – 74 Суарес. Барселона – тер Стеген, Дани Алвес, Пике, Маскерано, Альба, Ракитич (Рафинья, 63), Бускетс (Серджи Роберто, 80), Иньеста (Туран, 83), Месси, Суарес, Неймар.Атлетико – Облак, Хуанфран, Люка Эрнандес, Годин, Филипе Луис, Сауль (Корреа, 90), Габи, Коке, Гризманн (Томас, 76), Торрес, Феррейра Карраско (Фернандес, 53).Огоҳлантиришлар: Торрес (29), Коке (33), Бускетс (48), Филипе Луис (61), Суарес (70), Гризманн (73), Люка Эрнандес (78), Облак (79), Маскерано (82), Фернандес (86).Четлатиш: Торрес (35).Бавария Германия – Бенфика Португалия 1:0 (1:0, 0:0)Гол: 1:0 – 2 Видаль. Бавария – Нойер, Лам, Киммих (Мартинес, 60), Алаба, Бернат, Видаль, Дуглас Коста (Коман, 70), Мюллер (Гетце, 85), Алькантара, Рибери, Левандовски.Бенфика – Эдерсон, Андре Алмейда, Линделеф, Жардел, Элизеу, Пицци (Самарис, 90), Фейса, Саншеш, Гайтан, Митроглу (Хименес, 70), Жонас (Сальвио, 83).Огоҳлантириш: Рибери (22), Бернат (42), Жонас (58), Линделеф (62). - деб хабар бермоқда Stadion.uz нашри.


Имконияти чекланган болалар от спортига жалб этилмоқда\nЮртимизда имконияти чекланган болалар ҳам от спорти билан шуғулланиши учун имконият яратилди.\nЎзбекистон йилқичилик ва от спорти федерациясидан маълум қилишларича, уларга машғулотлар бепул олиб борилади. Бунинг учун тизимдаги муассасалар, хусусан, пойтахтимиздаги Республика олимпия захиралари коллежи қошидаги от спорти мактабида барча шарт-шароит яратилган.\n— От спорти — энг қизиқарли ва жозибали спорт турларидан бири, — дейди от спорти мактаби мураббийи Ғайрат Назаров. — Муҳими, спортнинг ушбу тури билан турли жисмоний тайёргарликдагилар — хоҳ у мактаб ёшигача бўлган болакай, хоҳ у ёши катта одамлар бирдек шуғулланиши мумкин. Бугунги кунда мактабимизда имконияти чекланган болалар, шу жумладан, мия фалажидан жабр кўраётган ёшлар ҳам машғулотларда қатнашмоқда. Биласиз, бу касаликка чалинганлар ўз таналарани бошқара олмайдилар. Буни қарангки, эгарга чиққан бундай болакайларда ижобий томонга ўзгариш кузатилиб, от устида эркин ҳаракатлана бошламоқдалар. Бу бизга ҳам қувонч бағишлайди, албатта.\nАйтиш жоизки, ушбу мактаб ёш чавондозлар, аниқроғи, конкурчиларни тайёрлашда бой тажриба, юқори салоҳиятга эга. Айни пайтда бу ерда ўндан ортиқ немис, инглиз, ахалтака, қорабайир каби зотдор отларда машғулотлар олиб борилмоқда. Бунинг учун махсус очиқ майдонда барча шарт-шароитлар мавжуд.\nМураббийларнинг айтишича, от спорти болаларнинг руҳий ҳолатига ҳам ижобий таъсир кўрсатади. Шунингдек, барча мушаклар ҳаракатга келиб, қомат кўркамлашади, организмдаги ортиқча ёғлар парчаланди. Бу эса иинсоннинг юриш-туриши, хатти-ҳаракатларида ҳам яққол сезила бошлайди. Мазкур спорт тури тобора оммалашиб бораётганинг боиси ҳам шунда.\nМазкур рукндаги бошқа мақолалар: « Бутунжаҳон антидопинг агентлиги президенти Ўзбекистонда допингга қарши кураш бўйича олиб борилаётган ишларни юксак баҳолади\tБугун Жисмоний тарбия ва спортни ривожлантириш масалалари муҳокама этилади »


Жасур Арипов: «Агентлигимизнинг асосий маҳсулотларидан бири аҳоли пунктларини ривожлантиришнинг ягона стратегиясидир»\n15 Июл 2019 2294\nЎзбекистон Республикаси Иқтисодиёт ва саноат вазири ўринбосари, Урбанизация агентлиги директори Жасур Арипов билан журналистларнинг норасмий учрашуви бўлиб ўтди.\nУчрашувнинг ташкил этилишига 2019 йил 9 июль куни Ягона интерактив давлат хизматлари порталига (ЯИДХП) «Ўзбекистон Республикасида 2030 йилгача урбанизацияни ривожлантириш Концепцияси»ни жамоатчилик муҳокамасига чиқиши сабаб бўлди.\nРеспубликада йирик шаҳарларни ривожлантириш стратегияси ва стратегик платформасини яратиш Агентликнинг вазифаларидандир. Бу уларни аҳоли учун ривожланган инфратузилма, таълим, иш билан таъминлаш ва ижтимоий ҳимоя қилиш салоҳиятига эга ўзига хос жалб этиш марказларига айлантириш имконини беради. Натижада вилоятларда миграция кўпроқ маҳаллий тавсифга эга бўлади, пойтахтга эмас, балки ҳар бир минтақанинг йирик шаҳарларига йўналтирилади. Буларнинг барчаси, худди Сеулда бўлганидек, шаҳарларнинг табиий ўсиши ва ҳақиқий шаҳар агломерациясига айланишига ёрдам беради.\nАрипов таъкидлаганидек, ўзига хос табиий қўшилиб кетишни аллақачон Фарғона ва Марғилон, Наманган ва Уйчи, Самарқанд ва Жомбой каби миллионлаб аҳоли билан бўлажак диққатга сазовор жойлар мисолида кўриш мумкин.\nЖасур Арипов: «Урбанизатсия» тушунчасини ҳар бир киши ўзича тушунади ва Ўзбекистонда, афсуски, бу атамани кўпинча уй-жойларнинг бузилиши билан боғлайдилар. Аслида урбанизация узоқ ва кенг қамровли, демографик анъаналар, миграция жараёнлари, аҳоли бандлиги, яшаш жойларининг хавфсизлиги, экология ва бошқа кўплаб масалалар ва ҳаракатлар мажмуасини ўз ичига олган жараёндир. Умуман олганда, ер ресурсларини самарали бошқариш, шаҳарни режалаштириш, аҳоли ўсиши билан бирга шаҳар инфратузилмасини ва уй-жой қурилиши ривожлантириш масалалари ҳам шунга киради. Энг муҳими, шаҳарларнинг, шаҳар маданияти ва муносабатларининг ролини ошириш, шаҳар ташқарисида шаклланган замонавий маданий намуналарни тарқатиш жараёнидир».\nУрбанизация концсепцияси босқичларда ва рақамларда:\n2019-2020 йиллар: 120 шаҳар, 1070 қишлоқ ва 11 минг қишлоқ аҳоли пунктларини ривожлантириш, шунингдек, шаҳар хизматлари ва шарт-шароитлар стратегиясини шакллантириш;\n2020-2025 йилларда: Самарқандда янги «диққатга сазовор жойлар»ни шакллантириш, Наманган ва Фарғона шаҳарларида миллион кишилик йирик шаҳарларни (агломерацияларни) ташкил этиш;\nЎзбекистон Республикасида 2030 йилга қакдар урбанизацияни ривожлантириш концепциясини яратиш жараёнида уй-жой коммунал хизмат кўрсатиш, қурилиш, транспорт коммуникациялари, энергетика, таълим, соғлиқни сақлаш тизимлари ва бошқа кўплаб соҳалардаги 30 дан ортиқ концепция ва дастурлар ўрганилди. Ҳужжатни ишлаб чиқишда ушбу тармоқлар учун масъул давлат идоралари, халқаро ташкилотлар Осиё тараққиёт банки (ОТБ), Жаҳон банки, Иқтисодий ҳамкорлик ва ривожланиш ташкилоти (ИҲРТ) ва бошқа экспертлар иштирок этди.\nЖасур Арипов: «Урбанизация концепциясининг мақсади исталган узоқ муддатли ривожланиш стратегияси каби, шаҳар ва шаҳар агломерациясини комплекс ривожлантириш орқали барқарор иқтисодий ўсишни таъминлаш ва аҳоли фаровонлигини оширишдир, бу меҳнат ва инвестиция ресурсларига жозибадор бўлган илмий, инновацион ва маданий салоҳиятларни жамлаш имконини беради. Йирик шаҳарлар атрофида йўлдош шаҳарлар тармоғини кенгайтириш шунингдек, айрим шаҳарларнинг бирлашиши урбанизация ривожланишининг муҳим жиҳатларига айланмоқда. Бу эса йирик ва катта шаҳарларни истеъмол товарлари ишлаб чиқариш ва хизматлар кўрсатиш, уй-жойларга жойлашув ва автомобиль трафиги юкланишини оптималлаштириш имконини беради».\nЖасур Арипов: «Концепцияни тайёрлашда асосий эътибор ижтимоий, муҳандислик-коммуникация, йўл-транспорт инфратузилмаси ва жамоат жойларини ривожлантириш билан тўлдириладиган мутлақо янги уй-жой сиёсатини амалга оширишга қаратилди. Ахир, шаҳар инфратузилмасини ривожлантириш даражаси шаҳарга киритилаётган инвестициялар ва қишлоқ аҳолисининг табиий миграцияси ҳажмига боғлиқ. Бу борада Концепцияда 2030 йилга қадар шаҳар аҳолисининг марказлаштирилган сув таъминоти ва табиий газ билан таъминланишини 90 фоизга, канализация тизимлари билан 68,9 фоизга, ҳозирги 16 кв.м.га рухсат этилган санитария нормаларига нисбатан киши бошига 20 кв. м.га турар-жой билан таъминлашни оширишга, 19 ёшгача бўлган аҳолининг олий таълимини қамраб олиш даражаси эса 50 фоизга (ҳозирда 20 фоиз қамраб олинган) етказилиши назарда тутилган. Бу мақсадларнинг барчаси, эҳтимол, ўсиш йўналиши бўйича қайта кўриб чиқилади».\nКонцепция алоҳида шаҳарлар ва шаҳар агломерацияларининг қиёсий ва рақобатбардош устунликларини ҳисобга олган ҳолда шаҳарларда ишлаб чиқариш ва хизмат кўрсатиш объектларини оқилона жойлаштиришни назарда тутади.\nСирдарё вилояти мисолида Арипов минтақани ўзининг табиий салоҳияти – ҳудудий жойлашувидан фойдаланган ҳолда ривожлантириш имконини берадиган лойиҳа ҳақида сўзлади. Бугунги кунда вилоятнинг бир неча шаҳарлари орқали асосий магистрал транзит йўллари ўтмоқда: М34 Гулистон ва Янгиер, АН5 – Сирдарё ва Бахт, А376 – Ховос ва Ширин шаҳарларини боғлайди. Буларнинг барчаси Сирдарё вилояти ҳудудида йўл бўйидаги инфратузилмани ривожлантириш ва йирик транспорт марказини қуриш имкониятлари мавжудлигини билдиради, бу эса умуман бошқа тармоқларнинг табиий ривожланиши билан шаҳарларни кенгайтириш ва ривожлантириш учун бошланғич замин яратади.\nЖасур Арипов: «Ҳар биримиз ислоҳотларнинг, айниқса, урбанизация каби кенг кўламли ва ижтимоий аҳамиятга эга ишларнинг шикоятларсиз бўлмаслигини тушунамиз. Мен ҳамма нарсани осон ва тез бажаришни тасаввур ҳам қилмаяпман. Барча саволларга дарров жавоб топиш жуда мушкул. Ҳали кўплаб муаммолар ва тушунмовчиликлар мавжуд ва улар пайдо бўлишда давом этади. Шу боис ахборотни тинглаш, эшитиш ва аҳолининг кенг қатламларига тўғри етказиш имкониятига эга бўлган журналистлар билан, шунингдек, эҳтимол, улар тескари алоқани ҳам таъминлашар, мулоқот қилиш биз учун жуда муҳим».\nТурар-жойларни бузиш ва кўплаб «сити»ларни қуриш анъаналари ҳақида берилган саволга Арипов бирор объект ва бинони бузиш борасида ҳокимлик қарори қишлоқни ривожлантириш стратегияси асосида қабул қилинади, дея жавоб берди. Ишлаб чиқувчининг ўз мажбуриятларини бажармаслиги эса бошқа масала. Бунда ҳар бир алоҳида ишнинг хусусиятларини тушуниш муҳимдир – объект тарихий ёки бошқа маданий аҳамиятга эгами ёки йўқ, бузилиш учун ҳақиқий шарт-шароит юзага келганми ҳисобга олинади. Ҳар қандай шароитда ҳам бузиш ва ўз-ўзидан қурилиш ишларини бошлаш ҳолатлари борасидаги хабарни ҳокимликка етказиш жамиятнинг бурчидир. Ушбу йўналиш бўйича Агентлик ўсиш қутбларини ҳисобга олган ҳолда аҳоли пунктларини ривожлантиришни мувофиқлаштириш бўйича янги механизмни жорий этишни режалаштирмоқда. Вазирликлар ва ҳокимликлар аҳоли пунктини ривожлантириш бўйича қарор қабул қилишда ўз ҳаракатларини мувофиқлаштиришлари лозим.\nЖасур Арипов: «Агентлигимизнинг асосий маҳсулотларидан бири аҳоли пунктларини ривожлантиришнинг ягона стратегиясидир. Иш кўзга кўринмас бўлиб туюлиши мумкин, аммо барчаси маълум бир вақт оралиғида юзага келадиган кенг қамровли жараёнлардир».\nЮрий Корсунцев сурати.


Туркияда иккита қор кўчкиси натижасида қурбон бўлганлар сони 38 кишига етди » Muzlik.uz - O‘zbekiston yangiliklari\n4 февраль куни Туркиянинг Ван-Бахчесарай трассасида қор кўчкиси содир бўлди, бу вақтда йўлда қор кураш машинаси, унинг ортидан эса йўловчи автобуси ҳаракатланаётган бўлган, деб хабар берди РБК нашри Reuters агентлигига таяниб. Қор кўчиши натижасида микроавтобус 40 метрлик жарликка қулаб тушган. Автомобиль ҳайдовчиси ва етти йўловчи тирик қолишган ва қутқарувчилар томонидан чиқариб олинган. Воқеа жойига 200 нафарга яқин қутқарув хизматлари ходимлари етиб келган. Улар 5 февраль куни иккинчи кўчки тушган пайтда фалокат жойида бўлган. Натижада қурбонлар сони 38 кишига етди, яна 53 киши жароҳат олди. Фалокат юз берган ҳудудда қутқарув ишлари олиб борилмоқда, қор қопқонига тушиб қолган одамлар сони аниқланмаган. BBC рус хизматининг таъкидлашича, кучли туман ва қор қутқарув ишларини қийинлаштирмоқда. Ўзбекистон президенти Шавкат Мирзиёев Туркия президенти Режеп Таййип Эрдоғанга ҳамдардлик билдирди, деб хабар берди давлат раҳбари матбуот хизмати.\nШри-Ланкадаги портлашларда ҳалок бўлганлар сони 290 кишига етди


Афғонистонда бир неча давлатлар элчихона очишга тайёр - Толибон\nТолибон* йил охирига қадар Афғонистонда элчихоналар очилишини кутмоқда\nАфғонистонда бир неча давлатлар элчихона очишга тайёр, лекин ҳозирча биз уларнинг номини маълум қила олмаймиз, деди Толибон* вакили.\nТОШКЕНТ, 2 дек – Sputnik. Толибон* йил охирига қадар Афғонистонда чет давлатлар элчихоналари очилишини кутмоқда, деди ҳаракатининг расмий вакили Муҳаммад Наим. Маълумот учун, бироз олдин Толибон* ҳаракатининг Доха (Қатар) шаҳрида жойлашган сиёсий ваколатхонаси 10та мамлакат дипломатлари, жумладан АҚШ вакиллари иштирокида музокаралар ўтказгани ҳақида хабар қилинган эди. Учрашувда Толибон* томонидан Афғонистон ТИВ раҳбари вазифасини бажарувчи Амир Ханом Муттаки бошчилигидаги делегация иштирок этгани маълум қилинган эди. Эслатиб ўтамиз, Толибон* ҳаракати кучлари 15 август куни Қобулни қаршиликсиз эгаллаб олишган эди. Шу кундан бошлаб Толибон* мамлакатда ҳокимият ўрнатишга ҳаракат қилмоқда. Ҳаркат томонидан Афғонистоннинг муваққат ҳукумати таркиби эълон қилинган, лекин дунёнинг бирор давлати ҳозирча уларни тан олгани йўқ. Ушбу йилнинг 21 октябри, кун "Москва формати"да бўлиб ўтган учрашувда 10та мамлакат вакиллари иштирок этган эди. Россия, Хитой, Покистон, Ҳиндистон, Эрон ва барча Марказий Осиё давлатлари вакиллари. Учрашув якунида Толибон* вакиллари билан Афғонистонда ҳам сиёсий ҳам миллий нуқтаи назардан инклюзив ҳокимият ташкил қилиш ҳақида келишиб олинган эди. * террорчилик фаолияти учун БМТ санкциялари остига киритилган\n© Sputnik / Alexey Kudenko / Фотобанкка ўтишПредставитель политического совета движения "Талибан"*\nТОШКЕНТ, 2 дек – Sputnik. Толибон* йил охирига қадар Афғонистонда чет давлатлар элчихоналари очилишини кутмоқда, деди ҳаракатининг расмий вакили Муҳаммад Наим.\n"Биз келгуси йилга қадар элчихоналар очилишини кутмоқдамиз, лекин мен ҳозирча ушбу давлатлар номини айта олмайман", - деди Наим.\nМаълумот учун, бироз олдин Толибон* ҳаракатининг Доха (Қатар) шаҳрида жойлашган сиёсий ваколатхонаси 10та мамлакат дипломатлари, жумладан АҚШ вакиллари иштирокида музокаралар ўтказгани ҳақида хабар қилинган эди. Учрашувда Толибон* томонидан Афғонистон ТИВ раҳбари вазифасини бажарувчи Амир Ханом Муттаки бошчилигидаги делегация иштирок этгани маълум қилинган эди.\nЭслатиб ўтамиз, Толибон* ҳаракати кучлари 15 август куни Қобулни қаршиликсиз эгаллаб олишган эди. Шу кундан бошлаб Толибон* мамлакатда ҳокимият ўрнатишга ҳаракат қилмоқда. Ҳаркат томонидан Афғонистоннинг муваққат ҳукумати таркиби эълон қилинган, лекин дунёнинг бирор давлати ҳозирча уларни тан олгани йўқ.\nУшбу йилнинг 21 октябри, кун "Москва формати"да бўлиб ўтган учрашувда 10та мамлакат вакиллари иштирок этган эди. Россия, Хитой, Покистон, Ҳиндистон, Эрон ва барча Марказий Осиё давлатлари вакиллари. Учрашув якунида Толибон* вакиллари билан Афғонистонда ҳам сиёсий ҳам миллий нуқтаи назардан инклюзив ҳокимият ташкил қилиш ҳақида келишиб олинган эди.\n* террорчилик фаолияти учун БМТ санкциялари остига киритилган


Хорижлик дарвозабонлар билан музокарага киришилди | "NAVBAHOR" FUTBOL JAMOASINING RASMIY WEB SAHIFASI\nХорижлик дарвозабонлар билан музокарага киришилди\nАйни пайтда клуб раҳбарияти ва мураббийлар штабини таркибга дарвозабон жалб этиш масаласини кўриб чиқишмоқда. Жамоага таклиф этиш борасида айрим ўзбекистонлик посбонларнинг варианти кўриб чиқилди. Хусусан, “Нефтчи” жамоаси шарафини ҳимоя қилган Сардор Қобулжонов билан олиб борилган музокаралар футболчини фарғоналиклар билан амалда шартномаси борлиги учун ижобий тарзда якун топмади. Яъни “Нефтчи” клуби раҳбарияти Қобулжоновни қуйиб юборишни истамади. “Бунёдкор”да тўп сураётган Мурод Зуҳуров варианти ҳам кўриб чиқилганди. Аммо, Зуҳуров “қалдирғочлар” сафидаги фаолиятини давом эттиришни лозим топди. Шу сабабли, ўзбекистонлик бўлган дарвозабонни сафга қўшишни имкони бўлмади.\nҲозирда хорижлик бўлган дарвозабонлар билан музокаралар олиб борилаётганлигини эътироф этиш жоиз. Олиб борилаётган музокаралар ҳали тўлиқ якунланмаганлиги боис иккинчи даврада жамоамизни айнан қайси посбон ҳимоя қилиши борасида аниқ маълумот йўқ. Шундай бўлсада, Болгария фуқароси бўлган дарвозабонни таркибга қўшилиш эҳтимоли юқорироқ бўлиб турибди. Шунга қарамай, болгариялик посбонни ҳам “Навбаҳор” аъзосига айланиши юз фоизга ҳал этилмаган. Дарвозабон масаласи бир-икки кун ичида ҳал бўлади. Барчаси ҳал бўлгач, сайтимиз орқали иккинчи даврада жамоамиз дарвозасини қўриқлаши мумкин бўлган дарвозабон ҳақида маълумот бериб ўтамиз. Демак, сайтимиздан узоқлашмай саҳифаларни кузатиб боришда давом этинг.


Тожикистоннинг 1300 дан ортиқ фуқароси Украинадан Полша ва Молдовага қочиб кетган\n4 март ҳолатига кўра, 1314 нафар Тожикистон фуқароси Украинани тарк этган. Тожикистоннинг Киевдаги элчиси Давлатали Назризода 5 март куни «1176 киши Полшага, 138 нафари Молдовага эвакуация қилинган», деди.\nТожикистон расмийлари Украинадан қочган ватандошларини қачон ва қандай қилиб ўз ватанларига етказишларини ҳозирча маълум қилгани йўқ. Қочқинлар Тожикистон ҳукуматини эвакуация парвозини ташкил этишга чақирмоқда.\nАйни пайтда Полшада яшовчи тожиклар юзлаб тожик қочқинларига бошпана ва озиқ-овқат билан ёрдам бергани ҳақида хабар беришди. Полшада жойлашган Сиёсий гаровга олинганлар ва маҳбусларни ҳимоя қилиш бўйича фуқаролик қўмитаси аъзоси Саидисхоқ Бобоев Озоди радиосига шундай деди: «Биз Тожикистоннинг 667 фуқаросига, жумладан, 118 нафар бола ва ўсмирга ёрдам бердик. Полшада ишлаётган тожикистонлик таксичилар эса қочқинлар учун бепул транспорт хизмати кўрсатган».\n35 ёшли Тожикистон фуқароси Дилафруз Россия ҳарбийлари бостириб кириши сабабли вазият кескинлашганидан кейин Украина Херсонидан Полшага қочиб кетди. Унинг сўзларига кўра, у бир неча кундан бери Полшада яшовчи Тожикистон фуқаросининг уйида яшаб келган.\n«Украинада қандолатчилик цехида ишладим ва Тожикистондаги оиламга ёрдам бердим. Энди мен Полшада қолиб ишлашни хоҳлайман», дейди у.\nУмуман олганда, расмий маълумотларга кўра, Россия қўшинлари босқинидан олдин Тожикистоннинг 4000 фуқароси Украинада рўйхатга олинган.


Франция: Макрон ва Ле Пен президент сайловида иккинчи босқичга чиқишди\n21 май 2022, Тошкент вақти: 07:02\nФранциянинг амалдаги президенти Эммануэл Макрон ҳамда ўта ўнг қарашли “Миллий бирлик” партияси вакиласи Марин Ле Пен президент сайловининг иккинчи босқичига ўтишди. 10 апрель куни бўлиб ўтган биринчи босқичда сайлов участкалари ёпилганидан сўнг эълон қилинган экзит-пол маълумотлари ана шундан далолат бермоқда.\nПрезидент сайлови бўйича ҳаммаси бўлиб тўртта сўров натижаси эълон қилинган. Уларга кўра, Макрон 28 дан 29,5 фоизгача, Ле Пен эса 23 дан 24,5 фоизгача овоз олмоқда.\nДастлабки маълумотларга кўра, сайлов варақаларининг 70 фоизи санаб чиқилганидан сўнг Макрон 27 фоиз овоз билан етакчилик қилмоқда, Ле Пен эса 26 фоиз овоз олган. Овозларни ҳисоблаш давом этяпти, бюллетенлар саналиши жараёнида Макрон тобора кўпроқ устунликка эга бўлиб боряпти.\nУчинчи ўринни қарийб 20 фоизлик натижа билан сўллар номзоди Жан-Люк Меланшон эгаллаб турибди. У 10 апрель оқшомида ўз тарафдорлари олдида чиқиш қиларкан, Макронни тўғридан-тўғри қўллаб-қувватламаган бўлса-да, иккинчи босқичда Ле Пенга овоз бермасликка чақирган.\nТўртинчи ўриндаги номзод – национал-популист Эрик Земмур, кутилганидек, Ле Пенни қўллаб-қувватлаган. Сайловда муваффақиятсиз иштирок этган республикачилар ва социалистлар номзодлари – Валери Пекресс ҳамда Анн Идальго “экстремистлар” иқтидорга келишига йўл қўймаслик учун Макронни қўллаяжакларини билдиришган.\nСайлов натижалари кўп жиҳатдан 5 йил бурунги ҳолатни эслатмоқда: ўшанда ҳам Макрон ва Ле Пен иккинчи турга ўтишган, пировардида Макрон ишончли ғалабага эришганди.\nФранцияда президент сайловининг иккинчи босқичи икки ҳафтадан сўнг бўлиб ўтади.


ҲУРМАТЛИ ТУМАНДОШЛАР! » Кизилтепа тумани хокимлиги\nКизилтепа / Эълонлар / ҲУРМАТЛИ ТУМАНДОШЛАР!\nЭълонлар / Янгиликлар / Тадбиркорларга / Фукароларга\nТуман худудида коронавирус инфекцияси тарқалишининг олдини олиш борасида амалга оширилаётган кенг қамровли чора-тадбирлар самарадорлигини янада ошириш мақсадида қуйидаги муҳим вазифаларни унутмайлик!\nУМУМИЙ ОВҚАТЛАНИШ ОБЪЕКТЛАРИДА:\n• объектларнинг фаолиятини 8:00 дан 23:00 га қадар ташкил этиш;\n• ҳар бир мижоздан кейин стол ва бошқа жиҳозларнинг юза қисмини дезинфекцион воситалар билан тозалаш талаб этилади.\nДЕҲҚОН ВА БУЮМ БОЗОРЛАРИДА:\n• доимий равишда дезинфекция қилиниши, уларнинг кириш-чиқиш жойларини пирометрлар, антисептик воситалар ва дезинфекцион "тўшак”лар билан жиҳозланиши;\n• сотувчилар ва харидорлар тиббий ниқоб ва тиббий қўлқоплардан фойдаланиши, ижтимоий масофани сақлаши;\n• ҳар бир фуқаронинг тана ҳароратини ўлчаб, 37°С ва ундан юқори бўлган, инфекция аломатлари мавжуд бўлган ҳолатда ҳамда тиббий ниқобда бўлмаган ҳолларда бозор ҳудудига киритмаслик чораларини кўриш талаб этилади.\nРеспублика махсус комиссияси қарорига мувофиқ "Карантин чекловлари шароитида фаолият юритишига рухсат берилган тадбиркорлик субъектларига (қурилиш, умумий овқатланиш, хизмат кўрсатиш объектлари ва б.) тегишли объектларда белгиланган санитария-гигиена талабларига риоя этмаслик оқибатида коронавирус инфекцияси аниқланган тақдирда ушбу объектларни ва шахсларни карантинга олиш ҳамда сақлаш билан боғлиқ харажатлар мазкур субъектлар ҳисобидан қопланиши белгиланди”.\nЖамоат жойларида ниқоб ва антисептикдан фойдаланилиши бўйича назорат кучайтирилади.\nОилавий тантана, тўй, маърака ва маросимларни ўтказишда пандемия шароитида санитария-гигиена қоидаларига қатъий риоя қилган ҳолда фуқароларнинг уй-жойи ва ҳовлисининг ўзида 30 кишидан кўп бўлмаган, фақат яқин кариндошлар ва туман худудида истиқомат қилувчи бошқа қариндошлар иштирокида, тартиб асосида ўтказишга қатъий риоя этайлик.\nКарантин даврида юқоридаги белгиланган талабларини бузиш маъмурий жавобгарликка тортилишига сабаб бўлади.\nУйда қолинг! Соғлиғингизга бепарво бўлманг!


Asosiy / Yangiliklar / Санкт-Петербург давл..\nСанкт-Петербург давлат университетида “Шарқшунос ва филологлар куни”\nЖорий йилнинг 31 май куни Санкт-Петербург давлат университетида “Шарқшунос ва филологлар куни” тадбири уюштирилди. Ушбу тадбир дунёнинг турли мамлакатларининг тиллари ва маданиятини ўрганаётган талабалар учун ўтказилди.\nБайрам доирасида Ўзбекистон Ёшлари умумжаҳон ассоциациясининг Санкт- Петербург шахридаги вакили ва координаторлари, ҳамда ўзбекистонлик талабалар томонидан ўзбек маданияти акс эттирувчи тақдимот билан таништиришди. Шунингдек, ўзбек халқининг урф-одатлари ҳақида сўз юритилди.\nНатижада меҳмонларни анъанавий ўзбек таоми – ош билан меҳмон қилинди.\nБарча меҳмонлар мамнун бўлиб, ўзбек халқининг маданиятини ўрганишга қизиқиш билдириб, келгусида мамлакатимизга ташриф буюриш истагини борлигини таъкидлаб ўтдилар.


Ўзбекистонга ноқонуний олиб кирилаётган 3,8 млрд сўмлик телевизорлар ушланди: 9 минг долларлик «таклиф» ҳам ўтмади - Terabayt.Uz\nЎзбекистонга ноқонуний олиб кирилаётган 3,8 млрд сўмлик телевизорлар ушланди: 9 минг долларлик «таклиф» ҳам ўтмади\nДавлат божхона қўмитаси ва Давлат хавфсизлик хизмати ходимлари томонидан ҳамкорликда ўтказилган тадбирда ана шундай ноқонуний фаолият билан шуғулланувчи жиноий гуруҳнинг кирдикорлари фош қилинди. Бу ҳақда қўмита ахборот хизматига таяниб Daryo.uz нашри хабар бермоқда.\nЎҚИНГ: Рулон шаклида ўралувчи LG телевизори 2019 йилиёқ сотувга чиқади! (+«жонли» видео)\nҚўшни давлатдан Тошкент вилояти божхона бошқармасининг «Яллама» чегара-божхона пости орқали кириб келган, қўшни давлат фуқароси бошқарувидаги юк автотранспорт воситасига тегишли ҳужжатлар кўздан кечирилганида, божхона ходимларни шубҳалантирган айрим жиҳатлар намоён бўлди.\nҲужжатларга кўра, Ўзбекистондан гўёки транзит тарзида ўтаётган мазкур юк автотранспорт воситасига ортилган юкларнинг инвойс ҳужжатлари 2 хил экан.\nУларнинг бири республикга кириб келишда божхона органларига тақдим қилиш учун мўлжалланган бўлиб, унга кўра автотранспорт воситасига қиймати 17 минг АҚШ долларидан ошиқ бўлган 2482 дона телевизор ва 200 дона иссиқлик радиаторлари ортилгани қайд қилинган.\nАммо чегарадан чиқиб кетиш давомида божхона органларига тақдим қилиниши лозим бўлган сохта инвойсда эса иссиқлик радиаторлари 100 тага камайтириб кўрсатилган, телевизорлар ўрнига эса кулолчиликда қўлланиладиган материаллар, кўрпа-тўшаклар ва турли ғилофлар борлиги акс эттирилган.\nҲужжатлардаги номувофиқликларга ойдинлик киритиш мақсадида мазкур юк автотранспорт воситаси белгиланган тартибда божхона кўригидан ўтказилганда унга 4 турдаги 2680 дона чет элда ишлаб чиқарилган телевизор ортилгани аниқланди. Уларнинг умумий қиймати дастлабки ҳисоб-китобларга кўра 3 миллиард 816 миллион сўмни ташкил қилмоқда.\nЖиноий гуруҳ томонидан республика ҳудудидан гўёки транзит тарзида ўтказилаётган мазкур телевизорлар аслида ички ҳудудда тушириб қолдирилиши ва уларнинг ўрнига чиқиб кетишда бошқа товарлар ортилиши режалаштирилган.\nЖиноий гуруҳ аъзолари ушбу контрабанда товарларини республика ҳудудида тушириб қолдириш режаси фош қилинишининг олдини олиш мақсадида божхона ходимларини пора эвазига оғдиришга уринди ва божхона ходимларига 9 минг АҚШ долларини пора сифатида таклиф қилди. Аммо уларнинг бу найранги ҳам наф бермади.\nҲозирда мазкур ҳолат юзасидан Жиноят кодексининг бир нечта моддалари билан жиноят иши қўзғатилди. Шунингдек, жиноий гуруҳнинг қолган аъзоларини ҳам фош қилиш ва уларга нисбатан жазо муқаррарлигини таъминлаш юзасидан тезкор тадбирлар давом эттирилмоқда.\nЭслатиб ўтамиз, Terashop.uz интернет-дўконимизда нархи 999 000 сўмдан бошланувчи, тегишли кафолатга эга телевизорларни онлайн усулда харид қилиш имкони бор. Айниқса, ҳозирда – акция пайти бу жуда яхши таклиф...


ahlisunnat.com-Ҳалол-ҳаром-Чой-қаҳва фойдали, тамаки зарарлидир\nЧой-қаҳва фойдали, тамаки зарарлидир\nСавол: Бир тасаввуф китобида “Қаҳва, тамаки ва наша шаробдан ҳам ёмонроқ. Чунки шаробдан қирқ кунда қутулиш мумкин, лекин ҳалигилардан қутулиш жуда қийин” дейилган. Қаҳва, тамаки қанақасига шаробдан ҳам ёмонроқ бўлиши мумкин?\nЖавоб: Китобдаги ифодаларда бир нақл хатоси бўлиши мумкин. Истанбул университети нашриётларидан “Озиқ кимёси” китобида айтиладики: “Чойдаги теин билан авваллари алоҳида бир алкалоид сифатида қараладиган кофеиннинг бир эканлиги аниқланди. Чойда 2,5-3%, қаҳвада (кофе) 1,3% миқдорида кофеин бўлади. Кофеин зеҳнни очади, қон айланишини тезлаштириб, вужудга иссиқлик беради, чарчоқни қолдиради, ҳазм қилишни осонлаштиради. Кўпроқ миқдорда истемол қилинса, нерв системасига таъсир қилади. Юрак касалликларида, асаблари бўш инсонлар ва болаларда оз миқдор қаҳваниг ўзи ҳам ёмон таъсир қилиши мумкин.” (658-бет)\nЧойдаги кофеин қаҳвадагидан икки баробар кўп. Агар қаҳва таркибидаги кофеинга ҳаром дейиладиган бўлса, чойдагига ҳам ҳаром дейиш керак бўлади. Маълум бир меёрдан ортиғи зарар берадиган модда ёхуд озиқ маҳсулотини зарар берадиган миқдорда истемол қилмаслик керак. Ҳалол бўлган ҳар қандай таомни вужудга зарар берадиган даражада кўп ейиш ҳам ҳаром бўлади. Баъзи озиқ моддаларининг айрим хасталарга зарар бериши тиббан аниқланган. Мана шундай вужудга зарар бериши аниқ бўлган нарсаларни қўлланиш тўғри эмас. Бир одамга чой ва қаҳванинг кўпи зарар берадиган бўлса, оз ичиши, ози ҳам зарарли бўлса, умуман ичмаслиги керак. Хастага ҳаром бўлган бир нарса, соғлом киши учун ҳам ҳаром бўлмайди. Имом Мунавий ҳазратлари “Жомиус-сағир” шарҳида қаҳва ичишнинг ҳаром ёки макруҳ эмаслигини билдирган. (Ҳадиқа, 143)\nЧой, қаҳвадаги кофеин ва тамакидаги никотин моддаси кўп бўлса, албатта, зарарли бўлади. Кўпи зарар берадиган бирон мубоҳ нарсани оз миқдорда қўлланиш ҳаром бўлмайди. Спиртли ичимликларнинг, ҳеч зарар бермаса-да, томчиси ҳам ҳаром. Имом Нававий ҳазратлари “Спиртли суюқ ичимликларнинг ози ҳам ҳаромдир. Нашанинг оз миқдорини дори сифатида ишлатиш жоиз” деб буюрган. (Муҳаззаб)\n"Афюннинг ҳам оз миқдори ҳаром эмас." (Фатҳ-ур-раҳим)\nИбн Ҳожар-и Маккий ҳазратлари айтадики: “Афюн ва бошқа заҳарли ўтларнинг вужудга олинган кўп миқдори ҳаром бўлади, лекин оз миқдорини дори сифатида ишлатиш жоиздир.” (Завожир)\n"Наркотик моддалар қаторига кирувчи бангидевона ўти мубоҳдир. Лекин бу билан сархуш, маст бўлиш ҳаромдир." (Дурр-ул-мухтор, 3-том, 166-бет)\nИбн Обидин ҳазратлари бунга изоҳ бериб: “Бангидевонани дори сифатида ишлатиш жоиз. Фақат маст қиладиган миқдори жоиз эмас. “Кўпи маст қиладиган нарсанинг ози ҳам ҳаромдир” деган ҳадиси шариф фақат суюқликларга тааллуқлидир. Шунинг учун заҳарли ўсимликларни (гиёҳларни) ва маст қилувчи қаттиқ моддаларни кам миқдорда ишлатиш ва истемол қилиш ҳаром бўлмайди” деган. (Радд-ул мухтор, 5-том, 295-бет)\nАли Ажҳури ҳазратлари: “Тамаки чекиш агар ақлни кетказса ёки нафақага зарар берса, ҳаром бўлади. Бундай ҳолат бўлмаса. Ҳаром бўлмайди” деб айтган. (Ғоят-ул-баён)\n"Тамаки мубоҳдир." (Ассулҳ-у байнал иҳвон, ал-Уқудуд-дуррия, Таҳтовий, Бариқа)\nБурсалик Исмоил Ҳаққий ҳазратлари илк ёзган китобларида тамакига ҳаром дерди. Чунки ўша даврнинг подшоҳи тарафидан тамаки тақиқланган бўлиб, чеккан кишига жазо бериларди. (Мубоҳ бир амал мусулмон подишоҳ томонидан тақиқланса, ўша мамлакатда ҳаром бўлади) Тамакига исрофлик жиҳатидан ҳеч бир олим ҳаром демаган. Масалан камбағалнинг сув ўрнига бошқа турли туман шарбатлар ичиши исрофдир, лекин мизожи ўрганиб қолгани учун чой, қаҳва ва тамаки исроф саналмайди.\n"Шофеъий олимларининг кўпи тамакига танзиҳан макруҳ деганлар. Ханафийда пиёз, саримсоқ каби танзиҳан макруҳдир." (Таҳтовий)\nБуюк бир олим мубоҳ бўлган бир нарсани тақиқласа, талабаларининг итоат қилиб, бу нарсани ишлатмасликлари керак. Бироқ бу нарса ҳаммага бирдай ман қилинган бўлиб қолмайди.\nТамакининг баъзи зарарлари:\n45 ёшгача сурункали юрак касаллигидан ўлганларнинг 80%и сигарет чекувчилардир.\nСигарет чекканлар ичида ўпка саратони касаллиги чекмайдиганларга нисбатан 15 марта кўпдир.\nЎпка саратони касаллигига учраганларнинг 94%и кашандалардир.\nСигарет чекмайдиган аёлларда бепуштлик 3,8%, сигарет чекадиган аёлларда эса 41,8%дир.\nКунда бир қути сигарет чекиладиган уйдаги болалар ҳам кунда 5 дона сигарет чеккандек заҳарланади.\nАйниқса, ҳомиладор ва эмизикли ҳолда сигарет чеккан ёки алкоголь ичган ота-оналар фарзандларининг ҳаётини таҳликага ташлаган ҳисобланади.\nСавол: Битта машҳур киши Давлат стандартлар институтининг стандартлари бўйича газли ичимликларга литрида 5 грамгача этил спирти қўшишга рухсат берилганлигини айтиб, жамоатчилик онгида гўё сотувдаги барча газли ва газсиз ширин ичимликларнинг, колаларнинг таркибида спирт бўлиши мумкин деган шубҳа уйғотяпти. Шундай шарбатлардан ичадиган мусулмонларни гедонист (ўзига лаззат берадиган нарсанинг қули) деб ҳақорат қиляпти. Сотувда спиртсиз кола, пепсилар йўқми? Мана шу ичимликларни ичишда диний тарафдан бирон хавф-хатар борми?\nЖавоб: Имом Ғазолий ҳазратлари айтадики: “Аллоҳу таоло “Нажс бўлмаган маҳсулотларни еманг” деб эмас “Нажс эканлигини билмаган маҳсулотларингизни енг” деб буюрган. Агар “Мутлақо нажс бўлмаганини енглар” деб буюрганида эди, бунга амал қилиш жуда қийин, ҳатто имконсиз бўларди. Ҳаром бўлмаган, фақат шубҳали бўлган нарсалардан ҳам тийилиш керак. Лекин тановул қилинадиган озиқ-овқат маҳсулотларида шубҳаланиб, емаслик тақво эмас, васвасадир. Расулуллоҳ жанобимиз мушрикнинг, ҳазрати Умар насронийнинг қумғонидан таҳорат олган эдилар. Асҳоби киром ғайри муслимлар берган сувни ичар эдилар. Ҳолбуки ифлос, нажс бўлган нарсаларни ейиш ҳаромдир. Кофирлар эса, аксар вақтларда ифлос бўлади. Қўллари, идишлари шаробли бўлади. Ҳайвонни бисмиллосиз сўйишади. Асҳоби киром буларга қарамай, нажс эканлигини аниқ билмаганлари учун гўшт, сут, пишлоқ каби маҳсулотларини олиб ердилар.” (Иҳё)\nИмом Раббоний ҳазратлари айтдики: “Кофирларнинг вужудлари эмас, ишончлари (ақидалари) нажсдир. Қуръони каримда “Аҳли китобнинг (яҳудий ва насроний) пиширганларини (сўйганларини) ейиш ҳалолдир” деб буюрилган. Кофирлар билан савдо-сотиқ қиладиган мусулмонларни ифлос. нажс деб билмаслик керак. Уларнинг еб-ичадиганларидан тийилиш керак эмас. Бу зинҳор эҳтиёткорлик эмас, аксинча мана шундай шубҳачи ва ёқимсиз ҳолатдан қутулиш эҳтиёткорликдир.” (3/22)\nИмом Қасталоний: “Расулуллоҳ Ҳайбарда бир яҳудийнинг заҳарли кабобидан бир луқма еганларидан кейин “Бу гўшт заҳарли эканлигини айтди” деб марҳамат қилиб, бошқа емади. Сўнгги хасталигида “Ҳайбарда еган заҳарли гўштнинг аччиғини ҳис этяпман” дедилар.” (Мавоҳиб)\n"Расулуллоҳ бир яҳудий узатган нонни ва ёғли таомни едилар. Бу тўнғиз ёғими ё қўй ёғими, бу ноннинг уни сув билан қорилганми ё шароб биланми деб сўрамадилар. Мушрик аёлнинг сув идишидан таҳорат олдилар. Мана шу ҳодиса-воқеалар гумонсираб ҳадеб суриштиравермаслик кераклигини кўрсатмоқда." (Бариқа)\n"Бир нарсанинг ҳалол эканлигини исботлаш учун далил талаб қилинмайди, аксинча ҳаромлигини исботлаш учун далил изланади, талаб қилинади. Агар ҳар қандай бир нарсанинг нажс эканлигига доир бирон далил топилмаса, у тоза ва пок бўлиб саналади." (Усули Паздавий)\n"Колбаса, газли ичимликлар, соклар каби маҳсулотларнинг ичига нажосат қўшилса, лекин харидорлар томонидан қўшилгани билинмаса, ундан ичиб-ейиш жоиз бўлади. "Таркибига фалон модда қўшилар экан" ёки "қўшишга рухсат бор экан" дейиш билан, одамларнинг ўй-фикрлари ё гумонлари билан ҳаром бўлиб қолмайди. (Ашбаҳ)\nСалқин ичимликларга қўшиладиган эфирлар спиртда эритилган бўлиши мумкин. Лекин бу кенг оммага билинмаса, тоза деб қабул қилинади. Ҳатто бирон эҳтиёж туфайли тайёрланган аралашмадаги иккита модданингбири тоза бўлса ва нажс бўлганнинг ўрнига тозасини қўлланишда машаққат бўлса, аралашма тоза деб қабул қилинади. "Шофеъийда нажс суюқликни (масалан спиртни) дори ва парфюмерияда қўлланиш авф этилган." (Мазоҳиб-и арбаъа, Ал-маъфувот)\nНажс ёғлардан совун қилинса, шароб сиркага айланса тоза бўлади. Бутун кимёвий ўзгаришлар ҳам шундай.\nЧой, қаҳва ва салқин ичимликларни ёқтирган кишини гедонист қули дейдими? Масалан муҳтарам Пайғамбаримиз совуқ шарбатларни яхши кўрардилар. Ўша "машҳур"нинг мақсади бошқа, демак.


Самарқандда янги савдо-кўнгилочар маркази очилди\n07:09 / 03.09.2015\nСамарқандда 1 сентябрь, Мустақилликнинг 24 йиллиги нишонланиши куни тўйга тўёна сифатида тантанали равишда янги “Omega” савдо-кўнгилочар маркази очилди. Марказ ўзининг фаолиятини барчамизга азиз ва улуғ кун бошлашга қарор қилди.\nҲозирча марказнинг 1-қавати ишламоқда, 2-қавати бир неча ойдан кейин ишга тушади.\nМарказ очилиши қизил тасма қирқилиши билан бошланди. Савдо маркази раҳбарияти Самарқанд аҳли ва меҳмонларни ўзбек эстрадаси вакиллари концерти билан хушнуд қилди. Икки қаватли савдо маркази биноси олдида марказга ташриф буюрганлар ўртасида турли қизиқарли танловлар ўтказилди ва ғолибларга эсдалик совғалар топширилди.\nСўнгра барча йиғилганлар савдо маркази ичкарисига таклиф этилди. Умумий майдони 1300 кв метрни ташкил қиладиган марказнинг 1-қаватида катта ассортиментдаги озиқ-овқат ва етакчи ишлаб чиқарувчиларнинг маҳсулотларидан ташкил топган қаторлар қад ростлаган.\nМарказнинг ажралиб турувчи жиҳати шундаки, бу ерда оддий “буханка”дан тортиб француз багетларигача бўлган иссиқ нон ва қандолатчилик маҳсулотлари харид қилиш мумкин. Бу нон ва қандолатчилик маҳсулотлари шу ернинг ўзида “Omega bakery” нонвойхонасида ва қандолатчилик цехида тайёрланади.\nМарказ директори Дмитрий Латиповнинг таъкидлашича, марказда 40 нафар самарқандлик ёшлар фаолият юритмоқда, улардан кўпчилигини коллеж ва олий таълим муассасалари битирувчилари ташкил қилади. Шунингдек, марказнинг иккинчи қисмининг ишга туширилиши бўйича ташкилий масалалар ҳал қилинмоқда. Латиповнинг айтишича, марказ нафақат савдо-сотиққа йўналган, балки кўнгилочар, барча ёшдагилар учун қизиқарли бўлиши керак.\nМарказнинг умумий майдони 1800 кв метрни ташкил қилувчи 2-қаватида овқатланиш шахобчалари, кафе, болалар майдончаси, ўйин автоматлари ва кийим-кечак, пойафзал, тўқимачилик маҳсулотлари ва бошқа маҳсулотлар сотиладиган дўконлар жойлашади.\nМарказ маъмуриятининг маълум қилишича, марказ очилишининг биринчи куни унга минглаб одам ташриф буюрди. Улардан 1105 нафари 6000 номдаги маҳсулот харид қилди.


“Қаршимизда президент Бушнинг маълубиятга учраган Ироқ сиëсатини бундан кейин ҳам давом эттирамизми, деган савол турибди. Бағдоддаги ҳарбийлар сонини ошириш сиëсатини кейинги 12 ой ичида икки марта синаб кўрдик. (Оқ уй) маъмуриятидаги дўстларимиз бахтига қарши бу сиëсат акс натижа берди. Муаммога ҳарбийдан аввал сиëсий ечим топиш лозим”, - деди якшанба куни телемунозарада иштирок этган Сенатнинг халқаро муносабатлар қўмитаси раиси Жозеф Байден.\nУ январь ойидан Конгрессни ўз назоратига олган демократлар Жорж Бушнинг Ироқ сиëсатига дарҳол таъсир кўрсатиш ниятида эканини билдирди.\nШу мақсадда 5 январь куни Конгресс ва Сенатдаги демократлар етакчилари президентга мактуб йўллаб, уни Америка қўшинларини Ироқдан олиб чиқишни бошлашга чақирди. Бу эса Жорж Бушнинг шу кунларда жамоатчиликка эълон этилиши кутилаëтган Ироқдаги янги стратегияси бош бандига тамоман зиддир. Янги режада АҚШнинг Ироқдаги 140 минг ҳарбийси сонини яна 20 мингга ошириш, Ироқ иқтисодини тиклаш учун эса қўшимча 1 миллиард доллар сарфлаш кўзда тутилгани айтилмоқда.\nШунингдек, Оқ уй раҳбари Ироқдаги мазҳаблараро тарангликни юмшатиш учун Бағдод ҳукуматидан маҳаллий сайловлар ўтказиш, нефтдан келаëтган даромадни минтақалар ўртасида тенг тақсимлаш ва “Баас” партиясининг собиқ аъзоларига нисбатан сиëсатни юмшатишни ҳам сўраш ниятида.\nАммо бу стратегия ҳозирданоқ Вашингтонда қизғин баҳсларга сабаб бўлмоқда. Гарчи мухолифатдаги демократлар Буш стратегиясини танқид қилишда якдил бўлса-да, унга муқобил таклиф билдириш борасида келишувга эриша олмаяпти.\nҲозирча демократлар етакчилари Ироқ урушига ажратилаëтган маблағни камайтириш билан пўписа қилишдан нарига ўта олмаётир. Шу билан бирга, Ж.Байден каби демократлар Ироқ урушини Конгрессдан туриб бошқариш учун етарли ваколат йўқлигини ҳам тан олмоқда.\nАҚШ Конституцияси ўрнатган ваколатлардаги бу чекловни Сенатдаги республикачилар раҳбари Мич МакКонел ҳам тилга олди.\n“АҚШ Конгрессининг урушни бошқаришни ўз қўлига олиш имконияти чекланган. Бу борада Конгрес қилиши мумкин иш Ироқдаги қўшинларга ажратилган пулни қисқартириш, холос. Аммо мен Конгресс бунга бориб етмайди, деган ишончдаман. Конгрессда резолюциялар қабул қилишимиз, эшитувлар ўтказишимиз, нима қилиш кераклиги ҳақида мубоҳаса қилишимиз мумкин, холос. Конгрессда уруш тактикасини бошқариш ваколати йўқ ва бўлиши ҳам керак эмас”, - деди Мич МакКонел.\nДемократлар ўзининг Қуролли кучлар олий бош қўмондони ҳисобланмиш президентнинг Ироқ урушидаги стратегиясига амалий таъсир ўтказиш ваколатлари чекланганини тан олса-да, кенг жамоатчилик диққатини сафарбар этиш орқали янги режани таҳрир қилишга уринмоқда. Айни шу мақсадда келаси уч ҳафта давомида Конгрессдаги демократлар Ироқ уруши юзасидан ўндан ошиқ эшитув ўтказишни режаламоқда. Бу эса президентлик муддатининг қолган икки йилида Жорж Бушнинг ҳаëти жуда ширин бўлмаслигига берилаëтган очиқ огоҳлантирувдир.


Форум » Жамият » Савол жавоб майдони » Жохил ота никохга рози бўлмаса!\nМавзу: Жохил ота никохга рози бўлмаса!\nЖохил ота никохга рози бўлмаса!\nБродар иймонлар бақуватми дин йулида чарчамасдан юрипсизларми. Брода бир савол билан сизга мурожот килябман.\nСавол шу нарсадан иборатки эркак ва аёл ўртасидаги бўладиган алоқалар яъни никоҳ масалалари. Яъни ИСЛОМ Шариатида эркак билан аёлни турмуш қуруш учун никоҳ бўлиши вожибдур яъни бокирага 4 шарти топилса никох килинади. Жувонниям ўзини шаръий койдаси бор.\nСавол бокира қиз ҳакида эркак билан аёл оийла қурушга рози ва эркакни отасиям рози масала қиз болани отаси розилик бермияпти. Бермаганиниг сабаби ота қиз болани онасидан анча йилар олдин ажрашиб кетган. Энди қизи отасидан розилик сураса отаси жохилик қилиб қизига мен сенга катта эмасман онанга мен сени топширганман нима қилса қила версин деб қизига радия билдирияпди хатто телефоннини ўчириб қўйиябди. Қиз бола айтияпдики отасига розилик бермасангиз ўзимни ўзим ўлдираман дияпти отаси нима қилсанг қилавер дегандай килияпти. Бу масалага ИСЛОМ Шариати қандай ечим беради бородар.\nАллоҳ яхшиликлар билан мукофотлансин сизни.\nСв: Жохил ота никохга рози бўлмаса!\nЛекин бу кунлик ҳаётда доимо бўлиб турган иш, яъни қизнинг валийси ким бўлади деган гап бизда янгилик бўлмаслиги керак. Валий эркак томонидан бўлган балоғот ёшига етган, ақли расо, мусулмон энг яқин қариндоши бўлади. Аввалгиси йўқ бўлса(ўлиб қолганлигидан ёки касаллик сабабидан ўз масъулиятини адо қилишдан ожиз бўлса ё жоҳиллигидан ўз масъулиятини бажаришдан бош тортса) валилик ҳаққи кейингисига ўтиб кетади. Энг аввалгиси ўғил, невара ва ҳоказо. Кейин ота, бобо ва ҳоказо. Кейин ака-укалар ва ҳоказо...\nАммо бундай (эркак,оқил, болиғ, мўмин) бирорта қариндоши бўлмаса, у ҳолда имом вали ҳисобланади.


17 октябр 2021, Тошкент вақти: 09:32\nЛивиянинг аксар минтақалари, жумладан пойтахт Триполининг баъзи ҳудудлари исёнчилар қўлига ўтгани хабар қилинмоқда.\nАксил-ҳукумат намойишлар бутун Ливия бўйлаб ёйилди. Вужудга келган вазият Муаммар Қаддафий режими қулаш ёқасига келганидан ишоратдир, демоқда кузатувчилар.\nСешанба куни Қаддафий телевидение орқали қилган жўшқин нутқида ўз тарафдорларини “уйма-уй” юриб, Ливияни исёнчилардан “тозалшга” чақирганига қарамасдан, мамалакатнинг аксар ҳудудлари намойишчилар назоратига ўтгани хабар қилинмоқда.\nҚаддафий режими шу пайтгача кўчаларда назорат ўрнатиш уринишлари оқибатида камида 300 киши ҳалок бўлганини тан олди. Бироқ Италия Ташқи ишлар вазирлиги чоршанба куни Ливиядаги зўравонликларда мингга яқин одам қурбон бўлганини “ишонч” билан хабар қилди.\nХориж матбуоти Қаддафий режими назоратида қолаётган ҳудудларга кира олгани йўқ. Шу боисдан мамлакат ғарбидаги вазиятга оид аниқ маълумотларни олиш имкони чекланган.\nБаъзи хабарларга кўра, Қаддафийга содиқ кучлар хориждан ёлланган жанггарилар ёрдамида пойтахт Триполининг баъзи худудларини ўз назоратида ушлаб турибди.\nБироқ Қаддафий режимидан юз ўгирган Ливиянинг БМТдаги элчиси муовини Иброҳим Даббашийга кўра, Қаддафий армиядаги ўзига содиқ бўлган кучларни оёққа турғизиб, нефтга бой бўлган Ливия ғарбидаги исёнчиларга қарши сафарбар қилишга муваффақ бўлган.\nДаббаший сешанба куни БМТнинг Нью Йоркдаги қароргоҳида қилган чиқишида Қаддафийнинг нутқи унинг ночор аҳволда қолгани ва ўз тарафдорларини норозиларни қатлиом қилишга чақираётганидан долалат беради, дея огоҳлантирди.\n- Халқнинг қўлида қурол йўқ ва менимча, Ливияда геноцид бошланганига шубҳа қилмаса бўлади. Менимча Қаддафийининг баёноти ўз тарафдорларига қаратилган ва Ливия халқини геноцид қилишга чақирувчи яширин ишорат бўлди, деди Даббаший.\n“Quryna” Интернет нашрининг хабар қилишича, чоршанба куни Ливия армияси пойтахтда 80 километр ғарброқда жойлашган Сабратаҳ шаҳарчасига кўп сонли қўшин ташлаган. Бу шаҳарчада норозилар хавфсизлик кучларига тегишли идораларнинг аксарини вайрон қилди.\nАйни пайтда, халқаро журналистлар Ливия шарқидан юбораётган хабарлар намойишчиларнинг мамлакат шарқини тўла назорат қилаётганлари ҳақидаги иддаоларини тасдиқламоқда.\nКейинги 24 соат ичида Ливия шарқига кира бошлаган мухбирлар бу ҳудудларда Қаддафийга содиқ полиция ва армия кучларидан дарак йўқлигини хабар қилишмоқда. Бироқ Ливия Ички ишлар вазири Абдул Фаттоҳ Юнус сешанба куни истеъфога кетишини эълон қилиб, ҳарбийларни исёнчилар томонига ўтишга чақирганидан кейин армия ичида парокандалик кузатилмоқда.\nБенғози шаҳридан гапирган Юнус армия иксил-ҳукумат намойишчиларни қўллаб-қувватлаётганини баён қилди.\nЧоршанбага ўтар кечаси Тобрук шаҳрида намойишчилар армиядаги парокандалик туфайли исёнчиларга қарши кучлар ортга чекинганини байам қилди.\nРойтерс агентлиги мухбири чоршанба куни Тобрук шаҳрида ҳамон армия формасини кйиган, лекин ўзларини ортиқ Қаддафийга содиқ, деб ҳисобламайдиган армия зобитлари билан гаплашди. Бу ҳарбийлар Ливия шарқи Қаддафий режими назоратидан чиққанини тасдиқлашди.\nБМТ Хавфсизлик кенгашининг жорий раиси бразилиялик дипломат Мария Виотти Ливия шарқида намойишчиларга қарши қўшинлар ва ҳаво кучларини сафарбар қилган Қаддафийни қоралади.\n- Хавфсизлик кенгаши аъзолари Ливиядаги вазият хусусида чуқур ташвиш билдирди. Улар зўравонлик ва тинч фуқароларга қарши куч қўлланганини қоралаб, юзлаб фуқароларнинг ҳалок бўлганидан чуқур таассуф билдирди. Улар зўравонликларга дарҳол чек қўйилиши ва аҳолининг қонуний талаблари, жумладан миллий мулоқот орқали бажарилиши борасида чоралар кўрилишига чақирди, деди БМТ Хавфсизлик кенгаши раиси.\nБироқ Хавфсизлик кенгашининг сешанба куни ёпиқ эшиклар ортида ўтган мажлисида Қаддафий режимига қарши бевосита чоралар кўриш борасида бирор қарор қабул қилинмади\nАҚШ Давлат котиби Ҳиллари Клинтон ҳам сешанба куни қилган чиқишида Ливия қўшинларининг намойишчиларга қарама-қарши қўйилганини қоралади.\n- Қўшма Штатлар Ливиядаги воқеаларни хавотир билан кузатишда давом этмоқда. Ҳаётлари қурбон бўлганлар ва уларнинг яқинларига таъзия билдирамиз ҳамда юзлаб одамларнинг ҳалок бўлгани ва кўплаб кишиларнинг жароҳатланганига оид хабарларни олганимиз боис халқаро ҳамжамиятнинг зўравонликларни қоралаб қилган баёнотларига қўшиламиз, деди Клинтон.\nҚаддафий тарафдорларининг сафлари сийраклашишида давом этмоқда. Ливия етакчисининг ўғли Сайф ал Ислом Қаддафийнинг яқин сафдошларидан бири, Ливия ҳукуматида юқори амалга эга бўлган мулозимнинг истеъфога чиққани бунинг яна бир тасдиғи бўлди. У Қаддафий режимида юз ўгирган дипломатлар ва ҳукумат расмийларининг навбатдагиси бўлди.\nИталия Ташқи ишлар вазири Франко Фраттини Ливияда Қаддафий режими қулайдиган бўлса 300 минггача одам Италияга қочиб ўтиши мумкинлигидан хавотир билдирди.\nАйни пайтда, минглаб хорижлик ишчилар мамлакатни тарк эта олмай Ливия аэропортларида қолмоқда. Қўшма Штатлар ва бошқа мамлакатлар ўз фуқароларини денгиз орқали эвакуация қилишга ҳаракат қилмоқда.\nЧоршанба куни Туркия Ливияда ишлаётган 25 мингга яқин фуқаросида уч мингга яқинини Бенғозидаги портда чиққан кемалада олиб чиқишга имуваффақ бўлди. Қўшма Штатлар ўз фуқароларини ҳукумат юборган ва Триполидаги Ас-Саҳаб портига тўхтаган кемада мамлакатни тарк этишга чақирди.\nБритания ҳам ўз фуқароларини олиб чиқиш мақсадида "HMS Cumberland" ҳарбий кемасини Ливия соҳилларига юборганини маълум қилди.


ҚҚС: «мен айбдор эмасман!..»\nМутасаддилар журналистлар билан «жанг»да барчасини ошкор қилди\nНарх-навонинг ошишига янги солиқ тартиби сабабчими?\nЯнги йилдан кўплаб истеъмол товарлари баҳоси кўтарилди. Умумовқатланиш ошхона ва кафеларида нарх-наво ошди. Супермаркетларда айрим маҳсулотлар пештахталари бўшаб қолди. Тадбиркорлар буларнинг барчасини янги тартибда жорий этилган қўшимча қиймат солиғига (ҚҚС) боғлашмоқда. Аслида ҳам шундайми ёхуд ҚҚСнинг янги мезонлари молиячи ва солиқчилар томонидан охиригача чуқур ўйланмаган ислоҳотмиди? Нима учун тегишли қарорлар қабул қилиниб, амалиётга жорий қилингандан сўнг айрим озиқ-овқат маҳсулотлари ҚҚСдан озод этилди?\nНега ҚҚСга ўтилди?\nЖорий йил учун белгиланган давлат бюджети параметрларида ҚҚСнинг улуши энг юқори бўлиб, 35 фоиздан ошади. Демак, ушбу солиқ турининг қамрови сезиларли кенгайди. ҚҚСнинг бундай кенг миқёсда амалга жорий этилиши кўплаб баҳсли мунозараларга ва тушунмовчиликларга сабаб бўлмоқда. Қолаверса, солиқнинг соддалаштирилган ва умумбелгиланган тартибларидаги тоифаларга ажратилиши ҳам бунга замин бўлди.\n— Янги солиқ қонунчилигига кўра, пул айланмаси 1 млрд. сўмдан ошган тадбиркорлик субъектлари (у муқаддам ягона солиқ тўловчиси ёки якка тартибдаги тадбиркор бўлса ҳам) умумбелгиланган тартибдаги солиқ тўловчиси ҳисобланади, — дейди Давлат солиқ қўмитаси раиси ўринбосари Ҳотамбек ШОКИРОВ. — Бу нимани англатади? Энди ушбу тоифа юридик шахслар ҚҚС, фойда, мол-мулк, ер солиқлари, сувдан фойдланганлик учун солиқ ва бошқа ажратмаларни тўлаши лозим бўлади. Бунда ҚҚСнинг 20 фоизли базавий ставкаси сақлаб қолинди.\nТовар айланмаси 1 млрд. сўмдан кам бўлган тадбиркорлик субъектлари ихтиёрий равишда ягона солиқ тўловчиси бўлиб қолиши мумкин.\nШу билан бирга, пул айланмаси 1-3 млрд. сўм атрофида бўлган юридик шахслар учун соддалаштирилган ҚҚС ҳам жорий этилди. Бу ҚҚСга ўтиш даврини юмшатиш мақсадида яратилган икки йиллик (2021 йилнинг 1 январигача) имтиёздир. Яъни, ялпи тушуми 3 млрд. сўмдан ошмайдиган солиқ тўловчилар ҚҚСни соддалаштирилган тартибда тўлаши мумкин. Стандарт (умумбелгиланган тартибдаги) ҚҚС ставкаси 20 фоиз бўлса, соддалаштирилган тартибда базавий ставкаси 7 фоиз қилиб белгиланди. Савдо фаолиятига 6 фоиз қилиб туширилди.\nАлбатта, оддий одамлар учун ҚҚСнинг тоифалари ёки ставкалари эмас, дўкон пештахталаридаги маҳсулотлар нархига бўлган таъсири қизиқ. Мазкур ислоҳотлардан кутган умид ва ишончимиз ҳам айнан маҳсулот ва хизматлар нархи таркибидаги солиқ юкининг пасайишидир. Назарияда ҚҚС солиқ тўловчиларнинг узилмас «занжирини» ҳосил қилиш муҳим. Бунда «занжир»нинг барча қатнашчилари биргаликда фақат 20 фоиз ҚҚС тўлайди, маҳсулотдаги солиқ юки аввалги ягона солиққа нисбатан камаяди. Табиийки, ҚҚС билан нарх тушиши керак. Амалда-чи?\nНарх ошди, аммо...\nАмалда, жорий ойда умумий овқатланиш шохобчаларида 15-20 минг сўмлик бир порция овқат ўртача беш минг сўмга қимматлашди. Биз айрим ошхона ва кафелардан бунинг сабабини суриштирганимизда, улар буни ҚҚС билан боғлашди.\nДавлат солиқ қўмитаси бошқарма бошлиғи:\n— Умумий овқатланиш корхоналари ўтган йили 10 фоизли ягона солиқ тўловида бўлган. Айтайлик, 10 минг сўмлик бир порция овқат таннархида зарур миқдордаги озиқ-овқат маҳсулотлари ҳаражати билан биргаликда 10 фоизли ягона солиқ ҳам турган. Яъни, ушбу солиқ таом нархида аввал ҳам бўлган, аммо чекда (ёки ҳисоб-фактурада) бу кўринмаган. ҚҚСда эса бу ҳар доим қайд этилади.\nМасалага овқатланиш муассасасини соддалаштирилган ҚҚС тартибидаги солиқ тўловчи мисолида ёндашайлик. Уларга ҚҚС ставкаси 10 фоиз қилиб белгиланган. Яъни, ўтган йилги 10 фоизли ягона солиқ ставкаси билан бир хил. Демак бу ҳолатда нарх ошишини солиқларга боғлаб бўлмайди.\nБуни шундай изоҳлаш мумкин. Айрим умумовқатланиш корхоналари соддалаштирилган ҚҚС тартибига ўтганига қарамасдан, ўтган йилги 10 фоизли ягона солиқ миқдорини ҳам ҳаражатга киритиб қўйишган. Мана шундай тушунмовчилик бўлган пайтда корхона ҳисобчиси солиқ идорасига мурожаат этиши зарур. Ҳукумат топшириғига биноан, ҳар 10 тадбиркорлик субъектига бир нафар солиқчи бириктирилди. Янги солиқ тартибига ўтилаётган ушбу пайтда ҳар бир солиқчи корхонага бориб, уларнинг ҳисоб-китобига ёрдам бериш вазифаси юклатилган.\nСупермаркетлар нега бўшаб қолди?\nСавдо марказларида айрим пештахталар бўшаб қолганини кўряпмиз. Биз суриштирган кичик бизнес вакиллари ҚҚС уларнинг фаолиятига катта таъсир ўтказганини айтишмоқда. Хусусан, супермаркетлар қишлоқ хўжалиги маҳсулотларини қайта ишлаб чиқарувчилардан (ҚҚС тўловчиси бўлмаган) товари таннархида ҚҚС ҳисобга олинмагани учун сотиб олишдан бош тортишган.\n— Эътибор беринг, маҳаллий маҳсулотларни бир четга қўятурайлик, агар уларнинг етишмаслиги ҚҚС билан боғлиқ бўлса, супермаркетларда импорт товарлар ҳам йўқолиб қолди-ку. Ваҳоланки, импорт маҳсулотлар божхонадан ўтишда аввал ҳам ҚҚС тўлаган.\nАгар товарлар нархини шакллантиришда ҚҚС инобатга олинган бўлса, унинг нархи ҳозир пасайиши керак. Мисол учун, мен 1 АҚШ долларига кир ювиш кукунини импорт қилдим. ҚҚСни тўлагандан кейин унинг қиймати 1,2 долларга кўтарилади. Унга ўзимнинг 20 фоиз устамамни қўйиб, 5 фоиз солиқ тўлаб, чакана сотувчиларга топширсам, маҳсулот қиймати 1,4 доллар бўлиши керак. Оддий ҳисоб-китобда шундай чиқади. Бироқ импорт қилинган маҳсулотлар ҳам йўқолди. Сабаби нима? Жавоби оддий. Аслида импорт бўлмаган (ёки божхонани қандайдир йўллар билан айланиб ўтган. Таҳр). Ҳужжат йўқ. Савол туғилади, бу маҳсулот қаердан пайдо бўлди? ҚҚС тизими билан ишланганда, албатта, ҳисоб-фактура талаб этилади. Агар фактура мавжуд бўлмаса, маҳсулот қаердан олинган деган табиий савол келиб чиқади?..\nШу ўринда, маҳаллий ишлаб чиқарувчилар фаолияти борасида бир мулоҳаза. Ички ишлаб чиқаришда, мисол учун, пистани оламизми, писта ёғиними, маҳсулотга қўйилган устамани кўриб, очиғи, қўрқиб кетасиз. Солиқ концепциясини жорий этиш жараёнига турли соҳа вакиллари, ишлаб чиқарувчилар билан учрашувлар ўтказдик. Устама савдода 20 фоиз, ишлаб чиқарувчида 17 фоиз белгиланган. Аммо литри ўртача 2600 сўмдан олинган сут 7500 сўмдан сотилмоқда. Ҳа, бугун бозор кўтаряпти бу нархни. Энди инсоф сари барака бўлиши керак-ку. Тўғри, қадоқлаш, транспорт ва бошқа ҳаражатлар бор. Аммо 2,5 баробар (17 фоиз эмас) нарх қўйилиши, бу энди инсофсизлик.\nБугунги айрим тадбиркорлар сотиб олган ускуна харажатини бир йилда чиқариб олсам дейди. Тадбиркорларимиз режалаштиришни ўрганиши керак. Буни тартибга солишнинг йўли фақат бозор талаби. Агар бозор кўтарса, нарх ошаверади.\nДавлат солиқ қўмитаси расмийларининг таъкидлашича, солиқ тўловчилар ҚҚСни ҳисобга олиш механизмининг афзалликларини охиригача ҳисоб-китоб қилмасдан, соддалаштирилган ҚҚС режимини қўллашга интилмоқда. Оқибатда ҚҚСнинг «занжири» ҚҚС тўловчи бўлган мол етказиб берувчилар билан узилмоқда ва уларнинг иқтисодий кўрсаткичларига ҳамда нархларнинг сунъий кўтарилишига олиб келиши кузатилмоқда.\nИмтиёзнинг имтиёзлиги қолдими?\nАйрим импорт товарларга ўрнатилган имтиёзлар билан ҚҚС ўртасида номутаносиблик келиб чиқди. Республикамизда ёғочга эҳтиёж юқори. Шу сабаб ёғоч импортига имтиёз берилган. Бундан кўзланган мақсад нархни пасайтириш. Янги солиқ тартибига ўтгандан сўнг, имтиёз билан кириб келган ёғоч чакана савдога чиққанда ҚҚС қўлланилиб, нархи ошиб кетди. Бу ерда имтиёзнинг имтиёзлиги қолдими?\nБундай ҳолатни тўқимачилик маҳсулотлари чакана савдосида ҳам кузатиш мумкин. Пахтани сотиб олишдан тортиб, қайта ишлаш жараёнидаги барча «занжир» ҚҚС озод этилган. Якуний босқичда, яъни чакана савдога чиқарилганда ҚҚС қўшилиб қолмоқда.\nҚҚС жорий этилгандан сўнг ички бозордаги вужудга келган бундай вазият борасида юқоридаги савол-жавоблар Ўзбекистон матбуот ва ахборот агентлиги ташаббуси билан ташкил этилган солиқ сиёсатини такомиллаштириш ва иқтисодий самарадорлик мавзусига оид матбуот анжуманида кўриб чиқилди.\nТадбирда шунингдек, янги солиқ тартиби қўлланилиши жараёнида вужудга келган муаммолар юзасидан мулоҳаза ва таклифлар ҳам ўртага ташланди.\nАслида солиқ мажбурий ундирилиши эмас, ихтиёрий тўланиши керак. Солиқ тўловчиларда бундай масъулият ва ишончни янги солиқ қонунчилиги таъминлай оладими-йўқми, буни вақт кўрсатади.\n20:28, 04.07.2019 ✔78\nҲайдовчилар фойдасига 1:0 кундузи чироқ ёқиб юриш энди мажбурий эмас\n11:24, 14.06.2019 ✔103\nАҳоли фикри ва мунособати ниҳоят инобатга олинди. Маълумки, Ўзбекистон Республикаси Вазирлар Маҳкамасининг «Йўл ҳаракати хавфсизлигини таъминлаш тизимини такомиллаштириш бўйича қўшимча чора-тадбирлар тўғрисида»ги қарори сабаб кўплаб эътирозлар юзага келган эди. «Оила даврасида» газетасида ҳам бу мавзуда бир нечта мақола эълон қилинди.\nЯгона мактаб формаси\n15:36, 07.06.2019 ✔124\nқачондан мажбурий жорий этилади?\n✔ 78  20:28, 04.07.2019\n✔ 103  11:24, 14.06.2019\n✔ 124  15:36, 07.06.2019\n«Ўзбектелеком» АК: Тезлик оширилмоқда, тарифлар эса тушмоқда!\n– Мамлакатимизда интернетдан фойдаланувчилар сони тобора кўпаймоқда. Улар учун сифатли хизматни таклиф этиш, интернетга уланишни осон ва юқори тезликда амалга ошириш учун қандай янгиликлар қилинмоқда?\n✔ 149  11:21, 31.05.2019\nУни ҳисоблашда қандай харажатлар чиқариб ташланади?\n✔ 160  15:36, 24.05.2019


Тошкентда Ботир Зокировнинг, Урганчда эса Муҳаммад ал-Хоразмийнинг янги ҳайкали ўрнатилади - Zamin.uz\n09:30 / 09.06.2021\nПрезидент Шавкат Мирзиёев 8 июнь куни маданият ва маърифат соҳаларига оид лойиҳалар тақдимоти билан танишди. Бу ҳақда Президент матбуот хизмати хабар қилди.\nАлишер Навоий номидаги Ўзбекистон миллий боғи ҳудудида бунёд этиладиган замонавий кутубхона қурилиши режалаштирилган. Лойиҳага кўра, бу ерда 3 қаватли кутубхона қурилиб, атрофида яшил ҳудуд барпо этилади. Бинонинг биринчи қаватида санъат ва ахборот технологиялари, иккинчи қаватда тарих, филология ва динга тааллуқли, учинчи қаватда ижтимоий фанларга оид адабиётлар жамланади.\nУшбу кутубхона адабиёт, илм-фан ва санъатнинг турли йўналишларига оид босма ва электрон нашрлар, электрон ҳужжатлар, жами 1,5 миллиондан ортиқ китоблар фондини қамраб олади.\nДавлат раҳбари кутубхонани қуришда шаҳарсозликнинг илғор тажрибаларини қўллаш, келувчиларга қулай шароитлар яратиш зарурлигини таъкидлади.\nТаъкидланишича, навбатдаги лойиҳалар ҳам маданият ривожига қаратилган. Жумладан, Урганч шаҳрида Муҳаммад ал-Хоразмийнинг янги ҳайкалини ва унинг атрофида хиёбон барпо этиш режалаштирилган.\nПрезидентнинг 2020 йил 2 декабрдаги қарорига мувофиқ, 2021 йилда Ўзбекистон халқ артисти Ботир Зокиров таваллудининг 85 йиллиги нишонланади. Ушбу сана муносабати билан Тошкент шаҳрида санъаткор ҳайкалини ўрнатиш белгиланган.\nТақдимотда шу борада Бадиий академия томонидан танлаб олинган ҳайкал эскизлари кўздан кечирилди. Ҳайкаллар ўрнатиладиган хиёбонларни такомиллаштириш бўйича тавсиялар берилди. “Замин” янгиликларини “Twitter”да кузатиб боринг\nЯнгиликлар » Маданият » Тошкентда Ботир Зокировнинг, Урганчда эса Муҳаммад ал-Хоразмийнинг янги ҳайкали ўрнатилади


Бу халққа ошкоралик берсанг... Қуддус Аъзам Ўзбекистонга янги қонун кераклигини айтди | Qalampir.uz\nИнтервью\t16 Сентябрь 2019 10:33 13063\nЖорий йилнинг 14 сентябрь куни Олий Мажлис Қонунчилик палатаси ва Сенати аъзоларининг қўшма мажлиси ўтказилгани ҳақида хабар берган эдик. Унда оммавий ахборот воситалари, журналистнинг фаолияти, одамлар орасида тарқалаётган миш-мишлар ва асоссиз хабарлар расмий ОАВдан ўрин олаётгани танқид остига олинган.\nЎзбекистонда оммавий ахборот воситалари фаолиятига оид 10 га яқин қонунлар бўлсада, уларнинг кўплари эски ва бугунги давр талабларига жавоб бермайди. Қолаверса, қонунларда бугунги электрон ахборот алмашинуви, ижтимоий тармоқлар, электрон ахборот етказувчилар фаолияти инобатга олинмаган.\nТаниқли журналист Қуддус Аъзам ҳам йиғилишда иштирок этаркан, мамлакатдаги ҳар қандай ислоҳот, қонун чиқаришда одамлар иштирокини кучайтириш кераклигини айтди.\n“Ошкоралик бўлмаган жамиятда ҳеч қандай тараққиёт бўлмайди. Халқнинг овози бўлмаса, халқ иштирок этмайди. Ҳамма нарса қоғозда қолиб кетади. Чунки, ҳар қандай тараққиёт – бу инсоннинг эркинлиги билан боғлиқ. Инсон эркин бўлмаса, инсон нимадандир қўрқса, инсон ҳокимиятдан узилса, инсон ҳокимиятдаги ислоҳотларга дахлдор бўлмаса, у тадбиркор ҳам бўлмайди”, дейди журналист.\nУ сўзида давом этаркан, мамлакатда журналистлар ва блогерларнинг кўпайиб бораётганидан қўрқиш ўрнига, улар фаолиятини тартибга солувчи, эълон қилинаётган мақола ва хабар учун жавобгарликни оширувчи қонун ишлаб чиқиш таклифини ўртага ташлади.\n“Нимага блогерлар кўпайди, деб баъзилар чўчийди. Ҳаёт олдин ҳам шундай бўлган. Олдин ҳам қаердадир ёнғин бўлган, қаердадир сув тошган, қаердадир муштлашган. Америкада ҳам отишма бўляпти, поездлар ағдариляпти. Фақат бизда иммунитет йўқ эди. Энди секин-секин иммунитет пайдо бўлади.\nҲар қандай эркинликнинг, жумладан Америкадаги эркинлик, Россиядаги эркинлик ёки Қозоғистондаги эркинлик замирида оммавий ахборот воситалари, миллий манфаат устуворлиги ётади. Бу шубҳасиз! Мутлақ эркинлик дегани нотўғри нарса. Шунинг учун миллий манфаат ОАВда бирламчи бўлиши керак. Эркинлик деб қандайдир бузғунчи кучлар мамлакатдаги вазиятни беқарорлаштирмаслиги керак. Бирор одам фикрини айтса, уни атайлаб ерга ботириб, хорлаб ташламаслик керак. Бундай вазият ўзимнинг ҳам бошимдан ўтди. Биз имкониятни уларга бериб қўйсак, улар жамиятдаги ислоҳотларга фойда келтириш ўрнига, катта зарар келтириши мумкин”.\nХабарингиз бор, бир неча кун аввал Ўзбекистон Мусулмонлари идораси раиси – муфтий Усмонхон Алимовнинг лавозимдан озод этилгани ҳақида хабарлар тарқалган эди. Расмий ОАВгача сизган бу маълумотлар кўп ўтмай тасдиғини топгани йўқ. Қуддус Аъзам нутқида ушбу масалага ҳам тўхталаркан, ёлғон маълумот Саудия Арабистонигача етиб борганини айтади. Унинг фикрича, бундай ҳол яна такрорланмаслиги учун Қонун чиқариш керак.\n“Мана кечагина Ўзбекистон Мусулмонлари идораси раиси – муфтий Усмонхон Алимов ишдан кетибди, деган хабарлар тарқатилди. Бу ёлғон маълумот Саудия Арабистонида акс садо берди.\nКонституция бўйича ҳар қандай одам ўз фикрини эркин ифода этишга ҳақли. Лекин ҳеч ким на интернетда, на бошқа жойда на бир тахаллус остида, на бир қиёфа остида бошқа бир инсонни ҳақорат қилишга, унга нисбатан туҳмат уюштиришга, уни таҳқирлашга ҳеч қайси қонун йўл бермаслиги керак. Россияда шундай қонун қабул қилинди”.\nЖурналист ўз сўзлари журналист ва блогерлар томонидан нотўғри талқин қилиниб, яна қонун билан сўз эркинлиги, ошкораликнинг олди тўсиляпти, қабилидаги гап-сўзлар чиқишининг олдини олиш мақсадида ошкоралик учун қаттиқ курашиш зарурлигини ҳам таъкидлади.\n“Биз ошкоралик учун қаттиқ курашишимиз керак. Шу билан бирга бу халққа ошкоралик берсанг жамиятдаги вазиятни издан чиқаради, булар ҳали тайёр эмас, деган туҳмат гапларни келтириб чиқармаслик учун биз ўзимизнинг ошкоралигимизни ўзимиз ҳимоя қилишимиз керак”, дейди Қуддас Аъзам.\n04 Июль 19:01 33466\n04 Июль 09:49 27350\n04 Июль 17:15 27030\n06 Июль 17:43 22400\n04 Июль 16:18 21907


«Шайх ҳазратлари ўз исмига мос, содиқ ҳаёт кечирганига амин бўлдим» – мисрлик олим эътирофи | Azon.uz - Ахборот-таҳлилий портал\n«Шайх ҳазратлари ўз исмига мос, содиқ ҳаёт кечирганига амин бўлдим» – мисрлик олим эътирофи\n2478 18:35 18.11.2021\nАбдуллоҳ Ҳусайн Шаълон,\nАл-Азҳар университетининг Қироат ва Қуръон илмлари бўйича мутахассиси.\nБуюклар ҳаётига назар солган, уларнинг сийратларини ўрганган кишининг ҳиммати янада ошиб, юқори чўққилар сари янада тезроқ одимлай бошлайди. Ана шундай буюклардан бири, ҳаётларини ўрганиш шарафига муяссар бўлганим, забардаст аллома, илмига амал қилган ислоҳотчи олим – фазилатли шайх Муҳаммад Содиқ Муҳаммад Юсуф ҳазратлари эди.\nЎзбекистоннинг собиқ муфтийси, халқаро мусулмонлар иттифоқи аъзоси, замонамизнинг буюк алломаларидан бири шайх Муҳаммад Содиқ Муҳаммад Юсуф роҳимаҳуллоҳ 2015 йил 15 мартда вафот этди. У зот ўз халқи эътиқодининг соф сақланишида улкан хизмат қилган эди.\nМен шайх Муҳаммад Содиқ Муҳаммад Юсуф ҳаётини ўрганиш жараёнида у зот том маънода ўз исмига мос содиқ ҳаёт кечирганига амин бўлдим. Муомала, сўзлари, амалларида садоқат билан яшаб, ҳақиқий маънода содиқ умр кечирган экан. Аниқроқ айтадиган бўлсам, у зот даъватида рост, сўзларида мўтадил, сабр-тоқатли, узоқни кўра олувчи, қатъияти баланд, меҳнатсевар киши эди. У киши умрларини асарларининг муқаддимасида келтирганларидек “Аҳли сунна ва жамоа мазҳаби асосида пок ақида ва мусаффо Исломга интилиш, Қуръон ва суннатни ўрганиб унга амал қилиш, исломий маърифатни тарқатиш, салафи солиҳ–улуғ мужтаҳидларга эргашиш, кенгбағирлик ва биродарлик руҳини тарқатиш” йўлида сарфлади.\nШайх Муҳаммад Содиқ Муҳаммад Юсуф ҳазратлари коммунистик давр бўлишига қарамай ёшлигиданоқ исломий илмларни ўрганишга муваффақ бўлди. Бунга эса оилавий илмий муҳит имкон берди. Улғайгач мамлакат кутубхоналарига турли фанларга оид юзлаб китоблар тақдим этди.\nШайх ҳазратлари Қуръони каримни 6 жилдлик жамланма китобда “Тафсири Ҳилол” номи билан тафсир қилди. Бу тафсир замонавий ўзбек тилида ёзилган биринчи тафсир китоби эди. Шунингдек, алломанинг олти саҳиҳ ҳадис китоблар (Сиҳоҳи Ситта) таржимасида ҳам хизматлари бор.\nАллома ҳаёти давомида ислом илмларини тарқатиш, имом ва воизлар тайёрлаш бўйича, хусусан, аёлларнинг таълими борасида ҳам самарали меҳнат қилди. У киши нафақат Ўзбекистонда, балки барча Марказий Осиё мамлакатларидаги алломаларнинг устози, етакчиси сифатида ҳисобланади.\nШайх Муҳаммад Содиқ Муҳаммад Юсуф раҳимаҳуллоҳ ватани мустақиллиги, тинчлигини ҳар нарсадан устун қўяр эди. Мамлакатдаги мусулмонларни парчалашга уринган мутаассиб кишилар қаршисида қатъий турди. Фитналар янада авж олмаслиги учун мамлакатни тарк этишга мажбур бўлди. Бир қанча муддат Маккаи мукаррамада яшаб, ўша ерда ижод қилди. Ўзбекистондаги ўша пайтдаги раҳбарият эса алломанинг йўқлигидан юзага келган бўшлиқни тўлдиролмай, мавжуд экстремистик оқимлар билан курашиш қудратига эга куч топа олмай Шайх ҳазратларидан юртга қайтишни сўради. Ҳазрат бу чақирувни қабул қилиб, юртга қайтди. Таълиф қилган китоблари, маърузалари аҳоли орасида тарқалиб муаммолар аста-секин ўз ечимини топа бошлади. Шайх раҳимаҳуллоҳ халқ орасида юзага келаётган фикр қарама-қаршилигини, инқирозни Аллоҳнинг ёрдами ила бартараф этишга муваффақ бўлди.\nЮқорида санаб ўтганларим алломанинг хизматлари, илмий меросидан бир парча – денгиздан бир томчи эди, холос. Аллоҳ таоло у зотни қилган хизматлари учун жаннатнинг олий даражасини ато қилсин. Омин!\nШайх Муҳаммад Содиқ Муҳаммад Юсуф Махсус Ислом Ал-Азҳар Тафсири Ҳилол\n2671 14:05 25.07.2021\nАҚШда Шайх Муҳаммад Содиқ Муҳаммад Юсуф номидаги масжид барпо этилади\n1577 08:40 31.05.2021\n«Шайх Муҳаммад Содиқ Муҳаммад Юсуф» масжидида қуръоний суҳбатлар\n840 17:00 29.04.2021\nШайх ҳазрат сабоқларидан: Илм талаб қилишдаги уч асосий омил\n1371 10:30 29.03.2021


Нодира Қодированинг сирли ўлими Туркияда яна кун тартибига чиқди - Zamin.uz\n11:13 / 26.07.2020\n2019 йил 23 сентябрда Туркиянинг Адолат ва тараққиёт партияси депутати Ширин Уналнинг Анқарадаги уйида вафот этган Нодира Қодирова иши ва прокуратуранинг гумонланувчини судга тортмаслик тўғрисидаги қарори 24 июль куни Уналнинг Аё София намозидан сўнг қолдирган твити туфайли яна кун тартибига чиқди.\nАё Софияни янгидан ибодатга очилиши доирасида бўлиб ўтган жума намозида қатнашган Унал масжиднинг таклиф қилинган меҳмонларгина кириши мумкин бўлган ички қисмида тушган фотосуратини илова қилган ҳолда «Аё София масжидидамиз. Буни насиб айлаган Аллоҳимизга шукрлар бўлсин. РАИС (Эрдўған – таҳр.) бошчилигдаги меҳнати синган барчадан Аллоҳ рози бўлсин. #Жума муборак бўлсин», дея ёзганди у.\nУнинг бу твитига журналистлар, адвокатлар, инсон ҳуқуқи ҳимоячилари ва бошқа ижтимоий медиа фойдаланувчилари «#NadirayaNeOldu» (Нодирага нима бўлди?) саволи билан жавоблар ёзишди.\nУналнинг жума куни кечқурун ёзган ушбу твити остига ёзилган изоҳлар сони 20 мингдан ошди. 5 мингдан ортиқ киши эса мазкур ёрлиқ билан ретвит қилди. Натижада «#NadirayaNeOldu» ёрлиғи твиттердаги трендлардан бирига айланди.\nИжтимоий тармоқ фойдаланувчиларидан бири эса «Қотилларнинг дуоси қабул бўлмайди», дея фикр қолдирди.\n«Ҳисоб бермагунча сўрашда давом этамиз! Нодира Қодирова Ширин Уналнинг уйида ўлик ҳолда топилди, барча шубҳаларга қарамай, самарали тергов ўтказиш ўрнига гумонланувчини жиноий жавобгарликка тортмаслик тўғрисида қарор қилинди. Жим бўлиб қолаётганимиз йўқ, адолатнинг этагини қўйиб юбормаймиз!», деди яна бир фойдаланувчи.\n«Аё София муҳожир бир аёл-ишчининг депутатнинг уйида тағин айнан ўша депутатнинг қуролидан ўқ узилиши натижасида ўлим топганини ҳам пардалай оладими?», дея савол қўйилади яна бир твитда.\n«Масжидга борганинг билан қилган ишларингни яшира олмайсан. Оллоҳ билиб турибди», дейди бошқа бир фойдаланувчи.\n«Аё Софияда фақатгина мазаикалар эмас, жиноят ва гуноҳлар ҳам пардаланди», дейди яна бири.\nНодира Қодированинг ўлими ҳақида нималар маълум?\nАнқара полиция бошқармаси ушбу ҳодисага «қурол билан ўз жонига қасд қилиш» деб баҳолади.\nҚодированинг яқин дугонаси Лайло Ниёзованинг марҳума билан сўнгги суҳбати эса марҳуманинг воқеадан бир кун аввал депутат Уналнинг жинсий тазйиқига учрагани ҳақидаги айбловларни ўртага чиқарди.\n«22 сентябрдан 23 сентябрга ўтар кечаси дугонам Нодира менга қўнғироқ қилди. Биз икки соат давомида гаплашдик. У тинмай йиғлаб, ҳамма нарсадан чарчаганини, тўйиб кетганини бот-бот такрорлади. Ҳатто ўз жонига қасд қилишини ҳам айтиб ўтди. Шунда мен қўймай сабабини сўраганимда, икки ҳафта олдин ётган хонасига хўжайини кириб, эшикни ичкаридан қулфлаб унга ёпишганини ва хўжайиннинг тўппончасини ўқи билан топиб олганини айтди. Дугонамнинг бу гапларини ҳазилга йўйдим. Бунақа бўлиши умуман хаёлимга ҳам келмаганди», деган эди Лайло Ниёзова Туркиянинг «Жумҳурият» газетасига берган интервьюсида.\nДепутат Унал содир бўлган воқеа юзасидан Туркия Буюк Миллат Мажлисида қилган очиқламасида марҳуманинг психологик муаммолари бўлгани ва шу боис иккинчи ёрдамчини ишга олганликларини айтганди. «Биз уни жўнатмасимиздан аввал у ўзини жўнатди. Аллоҳ раҳмат қилсин», деганди у.\nУнал ўз нутқида бармоқ изларини топширганини айтиб, зиммасидаги барча вазифаларни бажаришини билдирган, аммо жинсий зўравонлик ҳақидаги айбловлар юзасидан ҳеч нима демаганди.\nВоқеа қандай содир бўлганди?\nАнқара Бош прокуратурасининг баёнотида Қодирова турган хонанинг эшиги қулфланган ҳолда бўлгани учун хавфсизлик ва тез тиббий ёрдам ходимлари томонидан эшик бузиб кирилгани ва у касалхонага жўнатилгани айтилади.\nНодиранинг акаси Муҳаммадали воқеадан беш дақиқа олдин Ширин Унал билан гаплашганини айтганди.\n«Воқеадан беш дақиқа олдин депутат Ширин Унал менга қўнғироқ қилди. У менга қурол йўқолиб қолганини айтди. «Синглинг олиб, сенга берган бўлса керак, деб ўйладим. У тўппончани олиб, хонасига қамалиб олибди. Биз эшикни очишга ҳаракат қиляпмиз», деди.\nБу орада Ширин Уналнинг қизи Дуйгу Унал эшикни тақиллатаётганди, бақир-чақир овозлари эшитилди. Шундан кейин телефондаги алоқа узилди. Мен дарҳол таксига ўтирдим ва воқеа содир бўлган уйга етиб бордим. Борганимда ҳаммаси рўй бериб бўлган, ўқ узилганди. Полиция мени ичкарига киритмади. «Синглим қаерда?» деб сўрадим. Улар «Касалхонага олиб кетилди», деб жавоб беришди. Таксига ўтириб, Билкент шаҳар касалхонасига бордим. «Мени ичкарига киритинг, мен унинг акасиман», дедим. Ичкарига қўйишмади. Кейин бир доктор чиқиб келди ва «Худо сабр берсин» деди. Ўша ерда мен тамом бўлдим», дейди ака.\nШирин Уналнинг қизи Дуйгу Унал воқеа жойида берган кўрсатмасида ўша кун отасини Эсонбуға аэропортидан олиб келганини, отаси уйга келгач, ундан уйдаги қуроллар қаерда эканини сўраганини айтган. Унинг таъкидлашича, воқеалар қуролларни қидира бошлашгандан сўнг ривожланган.\nВоқеа юзасидан қандай текширувлар ўтказилди?\nАнқара Бош прокуратураси тергов жараёни ҳақида 2019 йил 2 октябрда баёнот берди. Бармоқ излари ва текширувлари учун зарур бўлган намуналар воқеа содир бўлган жойда яшаган барчадан, шу жумладан, депутат Ширин Уналдан ҳам олингани маълум қилинди.\nБаёнотда отопси (ўлим сабабини аниқлаш мақсадида жасадни текшириш) натижасида олинган илк текширувда «марҳум кўкрак қафаси ҳудудидан 5-6 см баландликдан ўқ отилиши натижасида ўлгани аниқланди», дейилган.\nШунингдек, «отопси пайтида суд тиббиёти институтидан тирноқ, анал, қон ва барча био намуналарни олиб, керакли текширувлар ўтказиш учун рухсат сўралгани» маълум қилинган.\nҚодировага тегишли деб билинган «мобил телефон, қайд дафтари ва ўз жонига қасд қилиш билан боғлиқ ёзувлар» текшириш учун олингани айтилган. Қодированинг адвокати профессор-доктор Илёс Дўғаннинг айтишича, «воқеа жойидаги далиллар синчковлик билан тўпланмаган».\nАнқара бош прокуратураси март ойида Қодирова «ўз жонига қасд қилди», деган хулосага келган ва жиноий жавобгарликка тортиш учун асос йўқ, деб қарор чиқарган. Мазкур қарорда «Отопси маълумотномаси мазмунидан ҳам англашиладики, Нодира Қодировага қарши жинсий зўравонлик ўтказилмаган», деб ёзилган.\nШубҳали экани айтилаётган қандай ҳолатлар бор?\nУшбу воқеалардан сўнг жиноий жавобгарликка тортмаслик тўғрисидаги қарорга нисбатан «жинсий зўравонлик» ва «қотиллик» апелляция даъвоси киритилган.\nАризада «жинсий зўравонлик жинояти мавжуд» экани айтилган ва «Ушбу жиноятни содир этган шахс Ширин Уналдир» деган фикр баён этилган.\nСуд тиббиёт хулосасига кўра, Қодированинг танасидан олинган намуналарда PSA (простата учун хос бўлган антижен) мавжудлиги бу даъвонинг асосларидан бири эди.\nҚодированинг адвокати Илёс Дўған ушбу антижен эркакларга тегишли унсур экани ва уларнинг аёлларда топилиши жуда кам учрайдиган ҳолат эканини айтар экан, жумладан, шундай деганди: «PSA кимга тегишли экани аниқланмади. У ерда фақат битта эркак бор эди, у ҳам бўлса Ширин Унал. Ҳеч бўлмаганда бир таққослаш лозим эди».\nШирин Уналнинг адвокати Дидем Сагин Караман эса PSA таққослаши ўтказилганини айтган ва «Модда Нодира Қодировага оид бўлиб чиқди. Кейинчалик суд тиббиётига ҳам мурожаат қилишди, баъзи организмларда учраши мумкин эканлиги маълум қилинди», деганди.\nҲодиса билан боғлиқ яна бир шубҳали ҳолат Ширин Унал номи билан рўйхатга олинган ва Қодированинг ўлимига сабаб бўлган «Беретта» маркали ярим автомат тўппончада ҳеч қандай бармоқ изи топилмагани эди.\nЖиноий жавобгарликка тортмаслик тўғрисида қарор қабул қилган Анқара полиция бошқармасининг маълум қилишича, жиноят жойини текшириш дирекциясининг бармоқ изларини аниқлаш бўлинмаси ҳисоботида «воқеада фойдаланилган «Беретта» маркали қуролда ҳеч қандай бармоқ излари топилмади», деб айтилган.\nАнқара полицияси жиноят лабораториясининг биологик экспертиза бўлими ҳисоботида эса қурол тепкиси ва жиноят жойидан олинган алмаштириш намуналарининг гиламдан олинган қон намуналарига мос келиши ва унинг Нодира Қодировага тегишли эканлиги айтилган.\nАдвокат Дўған тўппончада бармоқ излари йўқлиги хусусида «Икки эҳтимол бор: биринчиси, қўлқоп кийиб ўқ узилган бўлиши мумкин, бундай ҳолда бармоқ изи чиқмайди. Ўлган одамда қўлқоп йўқ, унинг хонасида ҳам йўқ. Иккинчиси, ўқ узилгандан сўнг бу излар йўқотилган бўлиши мумкин», деганди.\nУналнинг адвокати Караман эса бу масалада унинг мижози бармоқ излари ва алмаштириш намунасини беришга мажбур бўлмагани ҳолда уларни берганини» айтганди.\nШундан кейин адвокат Дўған ҳужжатни Конституциявий судга топширган.\nУнинг айтишича, ҳужжат ҳали ҳам Конституциявий суднинг дастлабки тергов босқичида ва у ҳамон қайтадан кўриб чиқиш босқичига ўтказилмаган. «Замин» янгиликларини «Вконтакти»да кузатиб боринг\n9-11-2019, 07:31, Дунё\n13-10-2019, 07:07, Дунё\n3-10-2019, 07:36, Дунё\n1-10-2019, 18:00, Дунё\nТурк депутатининг уйида ўзини ўлдирган Нодира Қодировани прокуратура фоҳишалик қилганликда айблади\n1-10-2019, 09:20, Дунё


Тарих – умримизнинг ажралмас қисми\nТарихни билиш – ўзлигингни англаш, десак, адашмаймиз. Мамлакатимиз тарихини ўргана бориб, шу юртда туғилиб ўсган ота-боболар тарихини мукаммал билиш биз, фарзандлар олдида турган долзарб масаладир. Манқуртларгина юрти, аждодлари тарихига қизиқмайди. Ҳозирги кунда ахборот воситалари жуда кўп.\nЛекин, бизнинг хаёлимиз кўпинча кераксиз ёки бачкана ахборотлар билан банд. Ота-бобосининг исмини билмайдиганлар жуда кўплаб топилади. Қайсидир спортчини, санъаткорни айтсангиз, жуда яхши билади, ҳатто уларнинг туғилган куни ва нимага қизиқишини, қанча доллари борини айтиб беради. Буларни билгани яхши, лекин улар даража маълумотлари.\nБиринчи навбатда, она юртингни, унда туғилиб ўсган авлодингни, тарихни билишинг керак. Бунинг учун кўпроқ китоб ўқиш зарур. Ҳаётдан мақсад нима, ота-боболаримиз нима ишлар, хизматлар қилишди, улар қандай замонда умр суришди, шу даврда тўй-маъракалар қандай ўтган, каби саволларга жавобни китоблардан топамиз.\nБизнинг ўтмишимизга, яъни ота-боболаримизга бўлган муносабатни кўрган авлодларимиз ҳам ана шундай муносабатда бўлишади. Биз, ота-оналар фарзандларимиз учун ҳар ишда ўрнак бўлишимиз керак. Болаларимизга мол-дунё, пул топиш ҳақида кўп гапирамиз, йўл-йўриқ кўрсатамиз. Ўша гапларни айтаётиб, тўғри йўлдан юриб, ҳалолдан топ, бировнинг ҳақини олма, ўғрилик қилма, деб нега айтмаймиз? Ахир аждодларимз мана шу жиҳатларга катта эътибор қаратишган-ку!. Демак, тарихни билмасак, биз ота-боболармизнинг муносиб ворислари ҳам бўла олмаймиз.\nҲалол мол-дунё билан бола-чақа боқаётган одамлар кўп. Бунинг акси бўлган ёлғончилик, фитна, кўзбўямачилик билан оила тебратаётганлар ҳам бор. Булар кўпроқ ота-оналари ўтмишини унутганлар, десак тўғри бўлади.\nКатта ёшдаги кексалар, қариялар ота-боболарини суриштиради. Бу бежиз эмас, суриштиргач, даданг-бобонг яхши одам эди, ҳалол, сахий одамларга яхшилик қиларди, таг-тугли авлод боласи экансан, деб қўйишади. Бу яхши сўз, авлодимиз тарихига берилган муносиб баҳодир. Авлодинг яхши бўлса, у билан ғурурланасан. Бошингни эгмайсан.\nБир даврада авлод ҳақида сўз кетди. Мен ҳам шу суҳбатда қатнашиб ўтирган эдим. Гапирган одам ўйламай гапириб қўйди. Мен Амир Темир авлодиданман, деб қолди. Исбот талаб қилишган эди, жавоб беролмай, ноқулай аҳволга тушиб қолди. Шунинг учун тарихни, яъни етти отангни билишинг керак, деган сўз ўринли. Агар тарихни, ота-бобомизни билсак, эшитган-билганимизни далиллаган бўлардик. Ўтган даврни ҳаётимиз билан таққослаб, кўп нарсани тушунтира олардик, ҳозирги замоннинг қадрига етардик.\nУзоққа бормай, яқин 100 йилни айтадиган бўлсак, шунинг ўзида бир неча авлод ўтди. Шу даврда яшаганлар инқилобни ҳам кўрди, очарчиликни ҳам бошидан ўтказди, қатағон даврига гувоҳ бўлди. Урушни кўрди. 70 йиллик социализмда яшади ва ниҳоят, капитализм, бозор иқтисодиётини бошдан кечирмоқда. Жамият ўзгариб турди. Узоқни билмаёқ, мана юз йил ичидаги воқеаларнинг гувоҳи бўлиб яшаган ота-боболаримизни билиш ҳам дунёқарашимизни анча ўзгартиради. Тарихнинг ҳаётимиз бир қисми эканлигини тушунамиз шунда.\nБир яшар боланинг туғилган кунини нишонлаш одат тусига кирди. Туғруқхонадан янги туғилган чақалоқни видеотасмага тушириб, тантана билан олиб келиш урф бўлди. Ёш келин-куёвни ЗАГСга 10та бир хил янги машинада олиб бориш, лимузинда узатиб олиб келиш оддий ҳолга айланди. Оналаримизни ҳўкиз аравада узатиб келишган, шунда ҳам 8-10 нафар фарзандни дунёга келтирди ва уларни боқиб, вояга етказишди-ку!.\nЛимузинда олиб келган келин туғруқхонада битта болани зўрға туғиб, уни ҳам кўкрак сути билан боқолмай овора. Агар тарихни билганида эди... Албатта, беъмани ишларга сарф-харажат қилмаган бўларди. Бунинг ўрнига яхши уйлар қуриб, барча шароитларни яратиб, ўзининг, оиласининг соғлигини асраган бўларди.\nҲозирги замонда бировга тўғри йўл кўрсатсанг, сендан ёмон одам йўқ. Ҳамма билимдон, лекин аксига олиб, у ҳеч нарса билмайди. Агар билганида ўринсиз сарф-харажатга, исрофгарчиликка йўл қўймасди. Замон қадрига етган одам, туғишганлар, қариндош-уруғ қадрига етган бўларди. Чунки, қийин даврда, очарчиликда умр сурган одамлар бир бурда нонни ўртада баҳам кўришган, меҳр-оқибат бор эди у пайтларда.\nХудога шукр, тўқчилик замонда яшаяпмиз, овқатга зор эмасмиз. Акани, укани чақириб, ўтганлар ёдига чой беришга ўн марта қурбимиз келади, лекин ундай қилмаймиз. Ота-онамизни, марҳум туғишганларни эслаб, яхши хислатларини тилга олиб, бир пиёла чой устида дилдан суҳбат қуриш мумкин эди. Афсуски, унга вақтимиз йўқ, унинг ўрнига қандайдир фильмларни кўриб ўтирамиз. Оламдан ўтиб кетган яқинларимиз эсдан чиқиб кетиб, кинодаги нотаниш одамларга раҳмимиз келиб, йиғлаймиз. Қуръон тиловат қилсак, мақсадга мувофиқ бўлар эди.\nҲар бир ўтган кунимиз бевосита тарихга айланиб бормоқда. Яшаш билан бирга ҳаётимиз тарихини уйимиздаги ўғил-қизлар, келинлар, набиралар кўриб, гувоҳ бўлмоқда. Биз ўзимизнинг ножўя хатти-ҳаракатларимиз билан уларга “намуна” бўлмоқдамиз. Болаларга берган тарбиямиз бизнинг ойнамиздир. Ойнага қараб, ўзимизни кўрамиз. “Афтинг қийшиқ бўлса, ойнадан ўпкалама!” – деган сўз бор халқимизда.\nИншааллоҳ, ойнамиз тўғри бўлсин!\nАбдужаббор АҲМЕДОВ, жамоатчи мухбир, 2018-01-22, 22:39 172